CELEX: 52022PC0069
Language: bg
Date: 2022-02-28
Title: Предложение за РЕШЕНИЕ НА СЪВЕТА относно позицията, която трябва да се заеме от името на Европейския съюз в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна

ЕВРОПЕЙСКА КОМИСИЯ
            Брюксел, 28.2.2022
            COM(2022) 69 final
            2022/0049(NLE)
            
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна
            
               
         
         
            
               ОБЯСНИТЕЛЕН МЕМОРАНДУМ
            
            
               1.Предмет на предложението
            
            
               Настоящото предложение се отнася до решението за установяване на позицията, която трябва да се заеме от името на Съюза в рамките на Съвета за асоцииране във връзка с предвиденото приемане на Програмата за асоцииране между Европейския съюз и Република Молдова за периода 2021—2027 г.
            
            
               2.Контекст на предложението
            
            
               2.1.Споразумението за асоцииране
            
            
               Със Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (наричано по-нататък „Споразумението“), се създава задълбочена и всеобхватна зона за свободна търговия, като в него се предвижда засилено сътрудничество с цел насърчаване на политическото асоцииране и икономическата интеграция. Споразумението влезе в сила на 1 юли 2016 г. 
            
            
               2.2.Съветът за асоцииране
            
            
               Съветът за асоцииране е създаден с член 434 от Споразумението. Той упражнява надзор и контрол над прилагането и изпълнението на Споразумението и периодично прави преглед на функционирането му с оглед на неговите цели. Състои се от членове на Съвета на Европейския съюз и членове на Европейската комисия, от една страна, и от членове на правителството на Република Молдова, от друга страна.
            
            
               2.3.Предвиденият акт на Съвета по асоцииране
            
            
               Съгласно член 436, параграф 1 от Споразумението Съветът за асоцииране разполага с правомощието да приема препоръки, с оглед да се постигнат целите на Споразумението. Съветът за асоцииране ще приеме препоръка относно изпълнението на Програмата за асоцииране между ЕС и Република Молдова за периода 2021—2027 г. (наричана по-нататък „предвиденият акт“).
            
            
               Целта на предвидения акт е да се подпомогне изпълнението на Споразумението, като се определят общи приоритети за следващите седем години.
            
            
               3.Позиция, която трябва да се заеме от името на Съюза
            
            
               ЕС и Република Молдова се споразумяха да укрепят партньорството си, като определят съвместно набор от приоритети за 2021—2027 г. с цел да се съдейства за изпълнението на споразумението.
            
            
               Програмата за асоцииране за периода 2021—2027 г. обхваща политическия диалог, външната политика и политика на сигурност, сътрудничеството в областта на свободата, сигурността и правосъдието, търговията и свързаните с търговията въпроси, както и редица други сектори, обхванати от Споразумението, като енергетиката, общественото здравеопазване, транспорта, околната среда и изменението на климата.
            
            
               Програмата за асоцииране отразява целите на политиката за Източното партньорство и е съобразена с приоритетите на Комисията, като например Зеления пакт и цифровата трансформация, както и с последните промени в политиката, включително по отношение на енергийната ефективност и възобновяемитe енергийни източници, опазването на околната среда и ангажиментите по Парижкото споразумение. Тя обхваща и новите предизвикателства, породени от пандемията от COVID-19, като се търсят възможности за съвместни действия, целящи да се осигурят издръжливост на здравната система и социално-икономическо възстановяване. Особено важни са и приоритетите, свързани с належащите реформи в Република Молдова, по-специално в областта на върховенството на закона, борбата с корупцията и реформите в съдебната система.
            
            
               Позицията на Съюза относно Програмата за асоцииране е необходима, за да се улесни цялостното изпълнение на Споразумението и за да се направлява двустранното сътрудничество.
            
            
               4.Правно основание
            
            
               4.1.Процесуалноправно основание
            
            
               4.1.1.Принципи
            
         
         
            
               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.
            
            
               Понятието актове с правно действие включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са годни да окажат съществено въздействие върху съдържанието на приеманата от законодателя на Съюза нормативна уредба
                  1
               .
            
            
               4.1.2.Приложение в конкретния случай
            
            
               Съветът за асоцииране е орган, създаден със споразумение, а именно със Споразумението за асоцииране.
            
            
               Актът, който Съветът за асоцииране има за задача да приеме, представлява акт с правно действие. Предвиденият акт има правно действие, тъй като Програмата за асоцииране между ЕС и Република Молдова за периода 2021—2027 г. ще служи за основа на програмирането по линия на Инструмента за съседство, сътрудничество за развитие и международно сътрудничество — Глобална Европа.
            
            
               Предвиденият акт не допълва, нито изменя институционалната рамка на Споразумението.
            
            
               Поради това процесуалноправното основание за предложеното решение е член 218, параграф 9 от ДФЕС.
            
            
               4.2.Материалноправно основание
            
            
               4.2.1.Принципи
            
            
               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.
            
            
               По отношение на предвиден акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание за решение съгласно член 218, параграф 9 от ДФЕС ще трябва, по изключение, да включва съответните различни правни основания.
            
            
               4.2.2.Приложение в конкретния случай
            
            
               Основната цел и съдържание на предвидения акт са свързани с асоциирането с трети държави, и по-специално с продължаването на изпълнението на целите на Споразумението за асоцииране между Европейския съюз и Молдова. Предвидените за приемане мерки като цяло се отнасят до всички области, обхванати от Споразумението за асоцииране, и имат за цел по-нататъшно изпълнение и задълбочаване на асоциирането между страните. Следователно областта, в която попада това решение, трябва да се определи с оглед на Споразумението за асоцииране като цяло.
            
            
               Поради това материалноправното основание за предложеното решение е член 217 от ДФЕС.
            
            
               4.3.Заключение
            
            
               Правното основание за предложеното решение на Съвета следва да бъде член 217 от ДФЕС във връзка с член 218, параграф 9 от ДФЕС.
            
            
               5.Публикуване на предвидения акт
            
            
               Тъй като актът на Съвета за асоцииране ще замени Препоръка № 1/2017 от 4 август 2017 г., е целесъобразно той да бъде публикуван в Официален вестник на Европейския съюз след приемането му.
            
            
               2022/0049 (NLE)
            
            
               Предложение за
            
         
         
            
               РЕШЕНИЕ НА СЪВЕТА
            
            
               относно позицията, която трябва да се заеме от името на Европейския съюз в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 217 във връзка с член 218, параграф 9 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (наричано по-нататък „Споразумението“) бе подписано на 27 юни 2014 г.
                  2
                и влезе в сила на 1 юли 2016 г.
            
            
               (2)Съгласно член 436, параграф 1 от Споразумението Съветът за асоцииране може да приема препоръки, с оглед да се постигнат целите на Споразумението.
            
            
               (3)Съветът за асоцииране ще приеме препоръката относно Програмата за асоцииране между ЕС и Република Молдова за периода 2021—2027 г. чрез писмена процедура.
            
            
               Целесъобразно е да се установи позицията, която трябва да се заеме от името на Съюза в рамките на Съвета за асоцииране, тъй като Програмата за асоцииране между ЕС и Република Молдова за периода 2021—2027 г. ще служи за основа на програмирането по линия на Инструмента за съседство, сътрудничество за развитие и международно сътрудничество.
            
            
               (4)За да улеснят прилагането на Споразумението, страните по него се споразумяха да установят Програма за асоцииране с цел да се състави списък на приоритети за съвместната им работа по сектори.
            
            
               (5)Позицията на Съюза в рамките на Съвета за асоцииране по отношение на приемането на Програмата за асоцииране между ЕС и Република Молдова за периода 2021—2027 г. трябва да бъде приета от Съвета,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Позицията, която трябва да се заеме от името на Съюза в рамките на Съвета за асоцииране, се основава на проекта на препоръка на Съвета за асоцииране, приложен към настоящото решение.
            
            
               Член 2
            
            
               Адресати на настоящото решение са Комисията и върховният представител.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.
               
               
                  
                     (2)
                  
                        OВ L 260, 30.8.2014 г., стр. 4.
               
            
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел, 28.2.2022
            COM(2022) 69 final
            
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна
            
               
         
         
            
               ПРИЛОЖЕНИЕ
            
            
            
               ПРЕПОРЪКА № xx/xx
            
            
               НА СЪВЕТА ЗА АСОЦИИРАНЕ ЕС — РЕПУБЛИКА МОЛДОВА
            
            
               от дд/мм/гггг
            
            
               относно Програмата за асоцииране между ЕС и Република Молдова
            
            
            
               СЪВЕТЪТ ЗА АСОЦИИРАНЕ ЕС — РЕПУБЛИКА МОЛДОВА,
            
            
               като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна,
            
            
               като има предвид, че:
            
            
               (1)Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна
                  1
                (наричано по-нататък „Споразумението“) бе подписано на 27 юни 2014 г. и влезе в сила на 1 юли 2016 г.
            
            
               (2)В съответствие с член 436, параграф 1 от Споразумението Съветът за асоцииране има правомощието да приема препоръки за постигането на целите на Споразумението.
            
            
               (3)Съгласно член 453, параграф 1 от Споразумението страните трябва да предприемат всички общи и специални мерки, необходими за изпълнение на задълженията им по Споразумението, и да осигурят постигането на целите, определени в него.
            
            
               (4)В член 11 от Процедурния правилник на Съвета за асоцииране се предвижда възможността между две заседания той да приема решения с писмена процедура, ако двете страни се споразумеят за това.
            
            
               (5)Съюзът и Република Молдова се съгласиха да консолидират партньорството си, като се споразумяват за набор от приоритети за периода 2021—2027 г. за съвместната работа за постигане на целите за политическо асоцииране и икономическа интеграция, определени в Споразумението. 
            
            
               (6)Страните по Споразумението постигнаха съгласие относно текста на Програмата за асоцииране между ЕС и Република Молдова, която ще подпомага изпълнението на Споразумението, като съсредоточи сътрудничеството върху съвместно определени общи интереси,
            
            
            
               ПРИЕ НАСТОЯЩАТА ПРЕПОРЪКА:
            
            
               Член 1
            
         
         
            
               Съветът за асоцииране препоръчва страните да изпълнят Програмата за асоцииране между ЕС и Република Молдова, съдържаща се в приложението
                  2*.
            
            
               Член 2
            
            
               Програмата за асоцииране между ЕС и Република Молдова, съдържаща се в приложението, заменя Програмата за асоцииране между ЕС и Република Молдова, приета на 19 август 2017 г.
            
            
               Член 3
            
            
               Настоящата препоръка поражда действие в деня на приемането ѝ.
            
            
               Съставено в Брюксел на [ден/месец/година].
            
            
            
            
               
                     За Съвета за асоцииране
               
               
                     Председател
               
            
            
            
            
               ПРИЛОЖЕНИЕ
            
            
            
            
            
            
            
               2021—2027 Г.
            
            
         
         
            
               ПРОГРАМА ЗА АСОЦИИРАНЕ
            
            
               МЕЖДУ
            
            
               ЕВРОПЕЙСКИЯ СЪЮЗ
            
            
               И
            
            
               РЕПУБЛИКА МОЛДОВА
            
            
            
               
            
            
               Съдържание
            
            
            
               Увод
                     
                     
                     
                     
                     
                     
                     
                     
                     
                     
                     
                     5
            
            
            
               1
                     Принципи, инструменти и ресурси за изпълнение на Програмата за асоцииране 
                     6
            
            
            
               2
                     Общи цели на сътрудничеството между ЕС и Република Молдова
                     
                     8
            
            
            
               
                  I. 
                        Издръжливи, устойчиви и интегрирани икономики
               
               
                  II. 
                        Отговорни институции, върховенство на закона и сигурност
               
               
                  III. Екологична и климатична устойчивост
               
               
                  IV. 
                        Устойчива цифрова трансформация
               
            
         
         
            
               
                  V. 
                        Устойчиви, справедливи и приобщаващи общества
               
            
            
            
               3
                     Краткосрочни и дългосрочни приоритети на Програмата за асоцииране
                     15
            
            
            
               
                  I. 
                        Демокрация, права на човека и добро управление
                        
                        
                        
                        15
               
               
               
                  II. 
                        Външна политика и политика на сигурност
                        
                        
                        
                        24
               
               
               
                  III. 
                        Свобода, сигурност и справедливост
                        
                        
                        
                        
                        26
               
               
               
                  IV. 
                        Икономическо и секторно сътрудничество
                        
                        
                        
                        34
               
               
               
                  V. 
                        Търговия и свързани с търговията въпроси (ЗВЗСТ)
                        
                        
                        57
               
            
            
            
            
               __________
            
            
            
            
            
               
         
         
            
               Увод
            
            
               Програма за асоцииране между Европейския съюз и Република Молдова
            
            
               На 27 юни 2014 г. Европейският съюз, неговите държави членки и Република Молдова, наричани по-нататък „страните“, подписаха амбициозно и новаторско Споразумение за асоцииране, което включва задълбочена и всеобхватна зона за свободна търговия (ЗВЗСТ). Споразумението съдържа обвързващи, основаващи се на правила разпоредби и предвижда засилено сътрудничество за насърчаване на политическото асоцииране и икономическата интеграция, което надхвърля предвиденото в традиционните споразумения и обхваща всички области от значение. Споразумението бе прилагано временно от 1 септември 2014 г. до приключването на процеса на ратификация, което даде възможност за пълно прилагане на Споразумението за асоцииране от 1 юли 2016 г. 
            
            
               На 26 юни 2014 г. страните постигнаха съгласие по програма за асоцииране, т.е. изготвянето на списък с приоритети за съвместна работа през периода 2014—2016 г. На 4 август 2017 г. страните се споразумяха да заменят Програмата за асоцииране за периода 2014—2016 г. с нова Програма за асоцииране за периода 2017—2019 г. Програмите за асоцииране, договорени между ЕС и Република Молдова, подготвят и улесняват изпълнението на Споразумението за асоцииране.
            
            
               На 30 септември 2019 г., на 5-ото заседание на Съвета за асоцииране, ЕС и Република Молдова постигнаха съгласие да запазят Програмата за асоцииране за периода 2017—2019 г. за преходен период от една година и да започнат работа по списък с приоритети за насочване на процеса по изпълнение на СА/ЗВЗСТ през следващите години в областите, обхванати от Споразумението за асоцииране. Настоящият документ, който заменя Програмата за асоцииране за периода 2017—2019 г., пренасочва и определя нови приоритети на високо равнище за съвместна работа за постигане на целите за политическо асоцииране и икономическа интеграция, определени в Споразумението за асоцииране за периода 2021—2027 г. Той набляга на стратегическите дългосрочни цели и приоритети за целия период, а определянето и наблюдението на конкретни краткосрочни мерки, както и оперативните аспекти на изпълнението следва да бъдат разгледани в институционалната структура на комитети и подкомитети, създадена съгласно Споразумението за асоцииране. Настоящата програма може да бъде преразгледана при необходимост.
            
            
               Фактът, че Програмата за асоцииране е фокусирана върху ограничен брой приоритети, не засяга обхвата на диалога, осъществяван понастоящем съгласно други съответни споразумения и партньорства или в рамките на многостранната основа на Източното партньорство, нито мандата за този диалог. 
            
            
               Освен това през април 2014 г. влезе в сила безвизовото пътуване в държавите от Шенген за гражданите на Република Молдова, които притежават биометрични паспорти. Критериите за либерализиране на визовия режим и препоръките в редовните доклади за механизма за суспендиране на безвизовия режим, публикувани от Комисията, трябва да бъдат изпълнявани непрекъснато, за да се гарантира устойчивостта на безвизовия режим и по този начин да се допринесе за мобилността и междуличностните контакти между ЕС и Република Молдова. 
               
            
               1
                     Принципи, инструменти и ресурси за изпълнение на Програмата за асоцииране 
            
            
               Изпълнението на настоящата Програма за асоцииране ще продължи да се ръководи от следните общи принципи: 
            
            
               ·Действията, предприети като част от Програмата за асоцииране, следва да се изпълняват в духа на общите цели за политическо асоцииране и икономическа интеграция, при пълно спазване на СА/ЗВЗСТ, включително неговия преамбюл.
            
            
               ·Приоритетите на Програмата за асоцииране отразяват отговорността на ЕС и Република Молдова за цялостното прилагане на разпоредбите на Споразумението за асоцииране помежду им.
            
            
               ·И двете страни трябва да участват в изпълнението на Програмата за асоцииране, при пълно зачитане на принципите на ангажираност, прозрачност, отчетност и приобщаване.
            
            
               ·Програмата за асоцииране допълнително ангажира Република Молдова в текущия диалог относно реформите, свързани с асоциирането.
            
            
               ·Програмата за асоцииране има за цел да се постигнат осезаеми и устойчиви резултати чрез постепенно изпълнение на стратегическите приоритети чрез практически мерки. Двете страни ще гарантират по-специално, че всяко законодателство и всички стратегически документи, разработени в рамките на Програмата за асоцииране, ще бъдат изготвени и надлежно приложени в рамките на приобщаващ, прозрачен и основан на факти процес, включващ гражданското общество и други значими заинтересовани страни.
            
            
               ·Страните признават важността да съдействат за постигането на съгласуваните приоритети чрез подходящи и достатъчни местни политически, технически и финансови средства.
            
            
               ·Изпълнението на Програмата за асоцииране ще бъде предмет на мониторинг, годишно докладване, включително по отношение на цялостния напредък, и оценка, включително въз основа на общопризнати индекси и данни, изготвени от проекти, финансирани от ЕС. Ще се извършва преглед на постигнатия напредък, включително по време на заседанията на двустранните структури, създадени със Споразумението за асоцииране. Гражданското общество също ще има възможност да съсредоточи своите дейности за мониторинг върху Програмата за асоцииране.
            
            
               ·Европейският съюз ще подкрепя Република Молдова в постигането на целите и приоритетите, заложени в Програмата за асоцииране. За тази цел той: ще предлага всички налични източници на подпомагане от ЕС; ще предоставя експертен опит и съвети; ще улеснява споделянето на най-добри практики, ноу-хау и информация и ще подкрепя изграждането на капацитет и институционалното укрепване. Европейският съюз също така ще насърчава и ще търси координация на подкрепата от други партньори на Република Молдова и ще укрепва координирания подход на подкрепата от „Екип Европа“, която съчетава ресурси от ЕС, неговите държави членки и финансови институции. ЕС ще използва съответните си финансови инструменти, за да подпомогне изпълнението на Програмата за асоцииране. Независимо от това тази подкрепа ще продължи да бъде строго обвързана с условия и ще бъде свързана с конкретен напредък в програмата за реформи, договорена с ЕС, и по-специално в областта на демокрацията, правосъдието и борбата с корупцията. Освен това Програмата за асоцииране не представлява документ за финансово програмиране и не замества финансовото програмиране, осъществявано от страните.
            
            
               Приоритетите, определени в Програмата за асоцииране, са в пълно съответствие с дългосрочните цели на политиката, очертани в съвместното съобщение „Политиката за Източното партньорство след 2020 г.: Повишаване на устойчивостта — Източно партньорство, което постига резултати в полза на всички“, които заедно с приноса на държавите членки и партньорските държави формират основата на съвместния работен документ на службите относно Източното партньорство след 2020 г., публикуван на 2 юли 2021 г. и одобрен на 6-ата среща на високо равнище на Източното партньорство през 2021 г.
                  3
                Икономическият и инвестиционен план за Източното партньорство и петте водещи инициативи за Молдова ще подкрепят социално-икономическото възстановяване и ще увеличат устойчивостта на страната. Съвместното съобщение беше отбелязано със задоволство в съответните заключения на Съвета от 11 май 2020 г.
            
            
               Приоритетите, определени в Програмата за асоцииране, ще бъдат в основата на помощта от ЕС за Република Молдова, както е посочено в Инструмента за съседство, сътрудничество за развитие и международно сътрудничество (ИССРМС), Многогодишната индикативна програма (МИП) и в многонационалните програми, изготвени за Република Молдова чрез ИССРМС [предстои да бъдат одобрени]. В синергия на 2 юни ЕС публикува план за икономическо възстановяване на Молдова, чрез който да се стимулира дългосрочното социално-икономическо възстановяване, да се насърчат екологичният и цифровият преход и да се разгърне неизползваният икономически потенциал на страната. ЕС може да предостави помощ и от други инструменти на ЕС, включително Инструмента за сътрудничество в областта на ядрената безопасност. Всяка подкрепа ще се предоставя при пълно спазване на правилата и процедурите за прилагане, уреждащи външната помощ на ЕС. В съответствие с тези процедури цялото подпомагане от ЕС за Република Молдова продължава да бъде обвързано със строги условия, чието изпълнение ще подлежи на редовен мониторинг и оценка. Страните ще си сътрудничат за укрепване на националните системи и институции в съответствие с най-добрите практики на предвидимост и ефективност на помощта, както и в съответствие с одобрените стратегии и правителствените документи за политиката.
            
            
               Настоящата Програма за асоцииране ще се прилага от момента на нейното приемане до края на 2027 г. Програмата за асоцииране може да бъде изменяна или актуализирана по всяко време чрез постигане на съгласие в рамките на Съвета за асоцииране ЕС — Република Молдова.
            
         
         
            
               2
                     Общи цели на сътрудничеството между ЕС и Република Молдова 
            
            
               ЕС и Република Молдова възприемат прилагането на Споразумението за асоцииране и Програмата за асоцииране като ключов приоритет за укрепване и насърчаване на общите ценности и принципи, договорени от тях. Споразумението за асоцииране предвижда ускоряване на политическото асоцииране и икономическата интеграция с Европейския съюз в духа на европейските стремежи и европейския избор на Молдова, признати в декларацията от срещата на високо равнище на Източното партньорство през 2017 г. ЕС изтъква отново твърдата си подкрепа за суверенитета и териториалната цялост на Република Молдова в рамките на международно признатите ѝ граници.
            
            
               След подписването на Споразумението за асоцииране Република Молдова предприе стъпки за провеждане на реформи, целящи неговото ефективно прилагане. И двете страни отчитат постигнатия от Република Молдова напредък към по-задълбочено политическо асоцииране и икономическа интеграция с ЕС и признават, че все още са необходими по-нататъшни значителни стъпки за постигане на съществен и устойчив напредък, за да се даде възможност на гражданите да се възползват пълноценно от Споразумението за асоцииране между ЕС и Република Молдова.
            
            
               ЕС ще продължи да подкрепя работата на Постоянната конференция по политически въпроси в рамките на процеса на преговори за уреждане на конфликта в Приднестровието във формат „5+2“ с цел постигане на всеобхватно, мирно и устойчиво разрешаване на конфликта въз основа на суверенитета и териториалната цялост на Република Молдова в рамките на международно признатите ѝ граници и на разпоредбите на изявлението на министрите на ОССЕ от декември 2020 г.
            
            
               Сътрудничеството между ЕС и Република Молдова също така има за цел да подкрепи постигането на целите на глобалната политика, включително Парижкото споразумение относно изменението на климата и изпълнението на Програмата до 2030 г. за устойчиво развитие и нейните 17 цели за устойчиво развитие, с които и двете страни са ангажирани. Сътрудничеството ще укрепи основания на правила международен ред и ще допринесе за изграждането на по-силна Европа в света. 
            
            
               Република Молдова ще вземе надлежно предвид следните дългосрочни цели на политиката на Източното партньорство за периода след 2020 г., описани подробно в съвместното съобщение от март 2020 г., при определянето на стратегическата насока на реформите, които трябва да бъдат изпълнени през следващите години. Страните ще работят съвместно с цел информиране за ползите от тяхното сътрудничество.
            
            
               
                  I. Издръжливи, устойчиви и интегрирани икономики
               
            
            
               Страните ще засилят сътрудничеството си за насърчаване на икономическото развитие и икономическата интеграция между Република Молдова, държавите — членки на ЕС, и държавите от Източното партньорство в полза на молдовските граждани и за тяхното благосъстояние. Това ще намали икономическите и образователните неравенства и ще подобри условията на труд, като същевременно гарантира постепенна декарбонизация и неутралност на икономиката по отношение на климата, в съответствие с Европейския зелен пакт. Това ще доведе и до усилия за гарантиране, че възстановяването след пандемията от COVID-19 е екологосъобразно и не излага на риск целите в областта на околната среда и климата. Повишаването на закрилата на труда и насърчаването на достойния труд също ще бъдат от решаващо значение за устойчивото и справедливо възстановяване. Подобряването на инвестиционния климат ще бъде постигнато чрез изграждане на капацитет за усвояване на инвестиции, създаване на еднакви условия на конкуренция за предприемачите, гарантиране на принципите на върховенство на закона, прозрачност и независимост на съдебната система, усилия за борба с корупцията и ефективно управление. 
            
            
               Страните също така ще работят заедно, за да инвестират в хората, особено в младежите, за подобряване на пригодността им за заетост, осигурявайки в същото време достойни работни места и ефективна защита на труда, като същевременно свързват по-добре образованието, научните изследвания и иновациите с нуждите на частния сектор. Подкрепата за политиките в областта на научните изследвания и иновациите ще се осъществява чрез насърчаване на и създаване на условия за интелигентна специализация и трансфер на технологии, както и чрез завършване на асоциирането на Република Молдова към Рамковата програма за научни изследвания и иновации „Хоризонт Европа“. Република Молдова ще подобри резултатите си в областта на образованието чрез модернизация и цялостна реформа на образователния сектор, като увеличи ефективността му по отношение на използването на ресурсите, като инвестира в доброто качество на своите човешки ресурси и резултати в съответствие с международните стандарти за качество, както и в системите за обучение и младежките системи и като гарантира приобщаване. 
            
            
               Страните ще работят заедно, за да подкрепят Република Молдова в създаването на напълно функционираща и конкурентоспособна пазарна икономика и постепенното привеждане на нейните политики в съответствие с политиките на ЕС. Това следва да се постигне в съответствие с ръководните принципи за макроикономическа стабилност, стабилни публични финанси, осигуряване на силна финансова система и устойчив платежен баланс. Засилването на вътрешния контрол и вътрешния одит ще се извършва в съответствие с европейските стандарти и практики. Страните ще работят заедно за по-нататъшно консолидиране на реформите в банковия сектор. Приоритет ще бъде подобряването на регулаторната рамка и оперативната среда за малките и средните предприятия (МСП), като същевременно се прилага и молдовското право в областта на конкуренцията с цел гарантиране на правилното функциониране на вътрешния пазар, включително чрез намаляване на монополното поведение. Приватизацията ще се извършва по прозрачен начин с механизми за скрининг на стратегическите активи и критичната инфраструктура. Управлението на държавните предприятия трябва да бъде подобрено, както и независимостта и отчетността на компетентния орган в областта на управлението на публичната собственост. Независимостта и отчетността на други надзорни/регулаторни публични институции също трябва да бъдат гарантирани.
            
            
               Ефективното прилагане на Споразумението за асоцииране и на предвидената в него задълбочена и всеобхватна зона за свободна търговия, което е свързано с по-широкия процес на регулаторно сближаване и съответните необходими реформи, допринася за създаването на условия за засилени икономически и търговски отношения с ЕС, водещи до по-нататъшна постепенна икономическа интеграция на Република Молдова във вътрешния пазар на Европейския съюз, както е предвидено в Споразумението за асоцииране.
            
            
               Страните ще си сътрудничат за подобряване на по-нататъшното прилагане на достиженията на правото на ЕС във всички видове транспорт, посочени в Споразумението за асоцииране (въздушен, автомобилен, морски, железопътен), със силен акцент върху подобряването на физическата свързаност, но също така и на свързаните с безопасността аспекти. Това ще включва развитието на икономически важни инфраструктури и по-силен акцент върху екологосъобразните транспортни решения, включително чрез разработване на разширена индикативна мрежа TEN-T и чрез насърчаване на мултимодални транспортни решения. 
            
            
               Предвид обстоятелствата от решаващо значение ще бъде да се преодолеят социално-икономическите последици от пандемията от COVID-19, като същевременно се изгради краткосрочна и дългосрочна устойчивост.
            
            
               
                  II. Отговорни институции, върховенство на закона и сигурност
               
            
            
               Страните ще работят заедно за спазване на принципите на върховенство на закона, зачитане на всеобщите права на човека, осигуряване на функциониращи демократични институции и приобщаване. Ще бъде даден приоритет на законодателството, свързано с правосъдието и правоприлагащите органи, включително тези за борба с корупцията, и неговото прилагане. При необходимост законодателството ще бъде адаптирано и ще бъдат отделени подходящи човешки и финансови ресурси за сектора с цел гарантиране на независимостта, отчетността, безпристрастността, почтеността, професионализма и ефективността на съдебната система, включително прокуратурата, която следва да бъде незасегната от политическа или друга неправомерна намеса. ЕС приветства решението на Република Молдова да даде приоритет на реформите в областта на върховенството на закона. Ще се цели нулева толерантност към корупцията, за да се предотвратят всички видове корупционно поведение. Политическата корупция ще бъде преодоляна в съответствие с препоръките на Групата държави срещу корупцията (GRECO). Ще бъде засилен интегритетът на публичния сектор с акцент върху ефективния контрол на активите и в съответствие с принципите на добро управление.
            
            
               
                  Ще бъдат приоритет укрепването на националната служба за отнемане на незаконно придобито имущество и подобряването на нейната ефективност. Република Молдова ще подложи на задълбочени, безпристрастни и прозрачни разследвания всички случаи на измама, които са засегнали банковата система на страната през периода 2012—2014 г., и изпирането на пари, като например т.нар. афера „Перачницата“, също така с цел възстановяване на отклонените средства и изправяне на отговорните лица пред съда. Ще бъде засилено сътрудничеството между молдовските и съответните европейски правоприлагащи органи.
               
               
                  Република Молдова ще гарантира, че президентските, парламентарните и местните избори се провеждат по демократичен начин, в съответствие с международно приетите и европейските стандарти, и че не се упражнява политически натиск върху заинтересованите страни, участващи в изборите. Ще бъдат зачитани и следвани становищата и препоръките на международни организации, включително Съвета на Европа и Бюрото за демократични институции и права на човека към Организацията за сигурност и сътрудничество в Европа (ОССЕ). 
               
               
                  Страните ще работят заедно, за да гарантират осъществяването на реформата в сектора на сигурността и приемането на съответните рамки и процедури в областта на управлението на кризи, защитата на критичната инфраструктура и борбата с хибридните заплахи, включително чрез развиване на устойчивостта на държавните институции срещу чуждестранна намеса и справяне с последиците от корупцията за националната сигурност.
               
            
            
               Подкрепата за реформата в полицията и сътрудничеството по границите в съответствие с най-добрите международни стандарти и стандартите на ЕС ще продължи да бъде важна цел. Акцентът ще бъде поставен върху подкрепата за борбата с организираната престъпност и с трансграничната контрабанда и върху засилването на сътрудничеството между правосъдието и правоприлагащите органи в ЕС.
            
            
               Република Молдова ще гарантира трайно изпълнение на всички критерии за либерализиране на визовия режим и на препоръките, отправени от Комисията в докладите за механизма за суспендиране на безвизовия режим.
            
         
         
            
               
                  III. Екологична и климатична устойчивост
               
               
                  Страните ще работят съвместно за подобряване на енергийната сигурност чрез увеличаване на диверсификацията, както и чрез повишаване на енергийната ефективност и на използването на енергия от възобновяеми източници. Съвместната цел продължава да бъде създаването на конкурентоспособен и прозрачен енергиен пазар без корупция в Република Молдова и неговото пълно интегриране в енергийния пазар на ЕС, включително по-голяма взаимна свързаност на Република Молдова и ЕС. За да постигне това, Република Молдова ще гарантира, че правилата, инфраструктурните проекти и свързаността продължават да бъдат съсредоточени върху намаляването на енергийната зависимост, укрепването на стабилността и безопасността на енергийните системи и сигурността на енергийните доставки.
               
            
            
               Страните ще продължат да работят заедно за постигане на устойчивост по отношение на климата и околната среда чрез насърчаване на модерна, ефективна от гледна точка на ресурсите, чиста и кръгова икономика, водеща до екологизиране на икономиката и по-устойчиво използване на природните ресурси, в съответствие с Европейския зелен пакт, както и в контекста на възстановяването след пандемията от COVID-19. Това ще бъде постигнато, наред с другото, чрез продължаване на административните реформи и изграждане на подходящ административен капацитет за прилагане на главите за околната среда и действията в областта на климата от Споразумението за асоцииране, както и с цел преодоляване на наследството от миналото по отношение на законодателството в областта на околната среда, управленските практики и инфраструктурата. Това означава също така да се интегрират целите за ниски емисии и устойчивост спрямо изменението на климата в съответствие с Парижкото споразумение с оглед ограничаване на въздействието от изменението на климата върху живота на гражданите. Освен това в рамките на съществуващото сътрудничество по Споразумението за асоцииране ще бъде засилен диалогът между ЕС и Република Молдова по въпросите на околната среда и климата със съответния принос на гражданското общество. 
            
            
               Управлението в областта на околната среда ще бъде засилено чрез приемане и прилагане на ново законодателство, както и чрез осигуряване на публичен достъп до информация за околната среда и участие на обществеността във вземането на решения. И накрая, подкрепата за екологичния преход ще бъде подсилена с увеличаване на участието в действия за научни изследвания и иновации с цел намаляване на последиците от изменението на климата.
            
            
               Подобряването на качеството на въздуха и водите, както и по-доброто управление на отпадъците в съответствие с европейските стандарти ще бъдат съпътствани от мерки за осигуряване и насърчаване на устойчивото селско стопанство и за опазване на биологичното разнообразие и екосистемите.
            
            
               
                  IV. Устойчива цифрова трансформация
               
            
            
               Пандемията от COVID-19 разкри цифровото разделение в обществата и спешната необходимост от подкрепа на тази цифрова трансформация. Решенията за електронно здравеопазване, дистанционно учене, телемедицина, проследяване на вируси и предотвратяване на дезинформацията ще помогнат не само по време на пандемията, но и ще подкрепят устойчивостта и развитието на нашите партньори през идните години. Поради това страните ще работят заедно, за да дадат възможност за растеж и да стимулират устойчивото развитие, както и за да инвестират допълнително в цифровата трансформация на Република Молдова, в съответствие със законодателството и най-добрите практики на ЕС. От ключово значение ще бъде да се гарантират политики, насочени към стимулиране и разнообразяване на ИТ индустрията, укрепване на нейната конкурентоспособност и стимулиране на стартиращите предприятия и цифровите научни изследвания и иновации във всички сектори на икономиката. Приоритети ще бъдат разработването на програми за подкрепа за цифровизацията на МСП и събирането на показатели и статистическа информация в областта на цифровата икономика. Същевременно следва да бъдат доразвити електронното управление и цифровите услуги, за да се повишат достъпността, ефикасността, прозрачността и отчетността на публичната администрация, включително по отношение на рамката и услугите за публични инвестиции. Това трябва да върви ръка за ръка с развитието и консолидирането на цифровите умения и електронната грамотност на населението като цяло. Освен това ЕС ще подкрепи прилагането на споразуменията за роуминг и радиочестотния спектър между Република Молдова и други държави партньори и като по-дългосрочна цел — намаляването на тарифите за роуминг с ЕС. Република Молдова ще се ангажира да преодолее правните и техническите пречки пред тези споразумения, като допълнително инвестира в цифровата трансформация, осигурявайки висококачествен достъп до сигурни съобщителни мрежи и услуги на достъпни цени. Страните ще работят заедно за подобряване на отчетността, административния капацитет и независимостта на националния регулаторен орган на Република Молдова в областта на електронните съобщения — съществено условие за правилното функциониране на съответния пазар. Страните също така ще работят заедно, за да гарантират стабилни правни, политически и оперативни рамки в областта на киберсигурността въз основа на законодателството и най-добрите практики на ЕС. 
            
            
               
                  V. Устойчиви, справедливи и приобщаващи общества
               
               
                  Страните ще работят заедно, за да гарантират прозрачна, ориентирана към гражданите и отговорна публична администрация, както и сигурни, свободни и честни избори. 
               
               
                  Република Молдова ще продължи да прилага стратегията за реформа на публичната администрация и основните стратегии. Това означава да се реорганизират държавните институции, административните органи и държавните предприятия с цел повишаване на отчетността, ефективността и ефикасността. Това ще означава също така да продължи адаптирането на системата за разработване и координация на политиките, включително, когато е необходимо, процедурите за назначаване и освобождаване от длъжност, за да се повишат приобщаването, съгласуваността, ефикасността, предвидимостта и прозрачността на процеса на вземане на решения. Ще бъде насърчавано изграждането на силна и професионална държавна служба и на модерна система за управление на човешките ресурси. Република Молдова ще се стреми да увеличи максимално ресурсите, предоставяни на гражданите на местно равнище. Страните ще работят заедно за засилване на прозрачността, надзора и отчетността на политиката и управлението в областта на публичните финанси. Акцентът върху бюджетната предпазливост, бюджетната дисциплина и изпълнението на бюджета ще бъде запазен с оглед укрепване на процесите на отчетност и по-добро управление, насочено към постигането на резултати. За тази цел следва да продължи реформата на парламентарния контрол и надзор върху бюджета.
               
               
                  Страните ще работят заедно за укрепване на устойчивостта на обществото, насърчаване на социалното сближаване и социалната закрила на молдовското общество, засилване на работата по въпросите на младежта и приемане на мерки за предотвратяване на изтичането на мозъци, гарантиране на равенството между половете и борба с домашното насилие. Тъй като посрещането на предизвикателствата, свързани с миграцията, е също общ приоритет, страните ще продължат да работят, за да се гарантират мобилността и контактите между хората в една сигурна и добре управлявана среда, както и за да се осигури подкрепа за уязвимите мигранти и бежанци. Успешното прилагане на съществуващото споразумение за обратно приемане, както и продължаващото изпълнение на съответните критерии за либерализиране на визовия режим са от съществено значение. В допълнение към това партньорството за мобилност между ЕС и Молдова ще гарантира устойчива ангажираност. Ще бъдат разгледани инициативи за трудова миграция, които имат за цел засилване на сътрудничеството и взаимно обогатяване на уменията и компетентностите, като се отчита въздействието на изтичането на мозъци върху човешкия капитал на държавите партньори и същевременно се зачитат съществуващото национално законодателство и компетентности. За да се подпомогне трансграничното движение на хората и стоките, ще бъдат засилени техническото и административното сътрудничество в областта на интегрираното управление на границите. Приоритет ще бъде инвестирането в социалната и икономическа трансформация на местно равнище, включително увеличаването на достъпа на хората до подобрена физическа инфраструктура, обществени услуги и условия на живот. Република Молдова ще гарантира основното право на достъп до здравеопазване, а ЕС ще подкрепи укрепването на сектора на общественото здравеопазване. Това ще бъде от решаващо значение за разработването на ефективни механизми за реагиране при кризи в борбата срещу заразните болести, включително за справяне с последиците от пандемията от COVID-19.
               
               
                  В по-общ план ЕС продължава да насърчава доброто управление, правата на човека, принципите на върховенството на закона, недискриминацията, достойния труд, както и основните ценности и хуманитарни принципи в отговор на пандемията от COVID-19 и възстановяването от нея. 
               
            
            
               Република Молдова ще осигури ефективна и консолидирана рамка, позволяваща на неправителствените организации (НПО) да работят свободно, и подходящи условия за изграждане на капацитет на организациите на гражданското общество, по-специално на тези, които работят на местно равнище, като им позволява да участват пълноценно в процесите на разработване на политики, насърчавайки реформите, предоставянето на обществени услуги и публичната отчетност.
            
            
               
                  Република Молдова ще поддържа свободата, независимостта и плурализма на медиите, като спазва стандартите на ЕС и универсалните стандарти, като осигурява условия за свободна и здравословна медийна среда и като насърчава качествените медии също и на местно равнище. Ще се даде приоритет на осигуряването на функциониращ, безпристрастен, ефективен и прозрачен аудио-визуален съвет. Република Молдова ще защитава и насърчава правото на достъп до информация от обществен интерес и до точно и безпристрастно отразяване на фактите.
               
               
                  Страните ще насърчават обмена на най-добри практики по инициативи на политиката, насочени към повишаване на равнището на медийна грамотност в обществото (т.е. образователни и учебни програми). 
               
               
                  Приоритет ще бъде изпълнението на новия национален план за действие в областта на правата на човека, с акцент върху принадлежността към най-уязвимите групи. Република Молдова ще гарантира ефективното изпълнение на решенията на Европейския съд по правата на човека и ще създаде ефективен механизъм за парламентарен контрол над това изпълнение. 
               
            
            
               
            
               3 Краткосрочни и дългосрочни приоритети на Програмата за асоцииране
            
            
               Страните ще си сътрудничат в следните области:
            
            
               
                  I. Демокрация, права на човека и добро управление
               
            
         
         
            
               1.Правила и институции, гарантиращи демокрацията
            
            
               ·Гарантиране на демократичното провеждане на президентските, парламентарните и местните избори съгласно международно приетите и европейските стандарти. Гарантиране на независимостта и професионализацията на Централната избирателна комисия.
            
            
               ·Осигуряване на прозрачност, отчетност и законност на финансирането на политическите партии и предизборните кампании в съответствие с международните стандарти и най-добри практики, както и прилагане на строги, навременни и подходящи механизми за надзор и санкции.
            
            
               ·Гарантиране на политически плурализъм и улесняване на политическото представителство и приобщаващото участие на лица, които принадлежат към уязвими групи и малцинства, включително достигане на квотата от 40 % по пол при избираеми функции и с цел постигане на подобна квота при назначенията на централно и на регионално равнище.
            
            
               ·Осигуряване на отговорни, прозрачни, ефикасни, ефективни и добре обезпечени с ресурси правителствени институции и административни органи на национално и местно равнище, които не са засегнати от корупция и неправомерно влияние.
            
            
               ·Засилване на ролята и функционирането на Парламента, включително като се гарантира, че се предприемат необходимите действия за разпределяне на ресурсите и подобряване на механизмите за напълно прозрачен, предвидим и приобщаващ законодателен процес, за прозрачни назначения в съответствие с най-добрите международни практики и за по-ефективен надзор и контрол на изпълнението на законите.
            
            
               ·Изменяне на Закона за прозрачността при вземането на решения и на Правилника на Парламента, за да се определи механизмът на процедурата при извънредни ситуации, използвана от Парламента, както и за да се осигури подходящо участие на гражданското общество.
            
            
               ·Допълнително усъвършенстване на платформата за електронно законодателство и въвеждане на система за електронно гласуване в Парламента.
            
            
               ·Гарантиране на независимост и безпристрастност на съдебната власт в съответствие с европейските стандарти. 
            
            
               ·Засилване на ролята на Конституционния съд чрез подобряване на правната рамка (включително чрез отмяна на конституционния кодекс за компетентност) и институционалните механизми с цел да се повиши степента на изпълнение на решенията на Конституционния съд и да се възстанови общественото доверие.
            
            
               ·Осигуряване на конкурентно равнище на заплатите и на прозрачна и основана на заслугите система за кариерно развитие в публичната служба с цел привличане и задържане на таланти.
            
            
            
               2.Човешки права и основни свободи
            
            
               — в рамките на 3—4 години:
            
            
               ·Осигуряване на ефективна институционална рамка за защита на правата на човека, която включва по-специално подходящи човешки и финансови ресурси.
            
            
               ·Изпълнение на плана за действие в областта на правата на човека за периода 2018—2022 г. и разработване и прилагане на нов документ за политиката за периода след 2022 г.
            
            
               ·Гарантиране, че подходът, основан на правата на човека, ще бъде ефективно интегриран в бъдещите документи на държавната политика.
            
            
               ·Гарантиране на правилното функциониране на Националния съвет по правата на човека и на Постоянния секретариат за правата на човека, които са от решаващо значение за наблюдението и оценката на изпълнението на плана за действие в областта на правата на човека, както и на препоръките, получени от международните механизми за защита на правата на човека.
            
            
               ·Укрепване на Службата на омбудсмана, включително чрез изменения на закона за омбудсмана и на закона за лицата, подаващи сигнали за нередности, като се осигурят подходящи човешки и финансови ресурси и помещения, в съответствие с разпоредбите на националния план за действие в областта на правата на човека, за да се даде възможност на тази служба да изпълнява ефективно своите задачи.
            
            
               ·Осигуряване на функционирането и пълната независимост на националния механизъм за предотвратяване на изтезанията, в съответствие с член 18, параграф 3 от факултативния протокол към Конвенцията на ООН против изтезанията и други форми на жестоко, нечовешко или унизително отнасяне.
            
         
         
            
               ·Значително подобряване на резултатите в изпълнението на решенията на Европейския съд по правата на човека. 
            
            
               ·Ратифициране на Протокол № 12 към Конвенцията за защита на правата на човека и основните свободи относно борбата с дискриминацията.
            
            
               ·Приемане и прилагане на изменения на законодателството относно престъпленията от омраза с цел привеждането му в съответствие с европейските стандарти. Увеличаване на усилията за разследване и предприемане на действия по случаите на изказвания, проповядващи вражда и омраза, и по престъпленията от омраза, както и за гарантиране на ефективен достъп до правосъдие за жертвите. 
            
            
               ·Укрепване на капацитета на Съвета за предотвратяване и премахване на дискриминацията и за гарантиране на равенството („Съвета за равенството“) чрез подходящи човешки и финансови ресурси и достатъчни правни правомощия, както и повишаване на независимостта и ефективността на този орган в съответствие с Препоръката на Европейската комисия относно стандартите за органите по въпросите на равенството.
            
            
               ·Гарантиране на измененията, които трябва да бъдат приети в Закона за равенството, и прилагане на законовите и подзаконовите актове срещу дискриминацията на всички основания, включително Закона за гарантиране на равенството.
            
            
               ·Подкрепа за изграждането и укрепването на капацитета на националните институции, като се започне от националните структури в областта на правата на човека, за да могат те да се справят с въздействията, произтичащи от използването на изкуствен интелект, като се започне с общи дейности за повишаване на осведомеността относно защитата на правата на човека в цифровото пространство.
            
            
               ·Осигуряване на безопасна и благоприятна среда за защитниците на правата на човека.
            
            
               — в рамките на 7 години:
            
            
               ·Гарантиране на ефективното прилагане на Рамковата конвенция на Съвета на Европа за защита на националните малцинства.
            
            
               ·Изпълнение на стратегията за консолидиране на междуетническите отношения в Република Молдова за периода 2017—2027 г.
            
            
               ·Подобряване на прилагането на законодателството относно достъпността за хората с увреждания. Увеличаване и подобряване на достъпа на хората с увреждания до обществени сгради, транспорт и информация. 
            
            
               ·Гарантиране на ефективното изпълнение на Конвенцията на ООН за правата на хората с увреждания. 
            
            
               ·Ратифициране на факултативния протокол към Конвенцията за правата на хората с увреждания.
            
            
               ·Гарантиране на спазването и изпълнението на международните ангажименти по отношение на свободата на религията и убежденията.
            
            
            
               3.Реформа на публичната администрация, включително в областта на управлението на публичните финанси
            
            
               ·Оценка на заключенията и на развитието на ситуацията след Стратегията за реформа на публичната администрация от 2016 г. и предприемане на по-нататъшни стъпки за реформи в съответствие с констатациите от оценката.
            
            
               ·Продължаване на редовното използване на предварителни оценки на въздействието и гарантиране, че разходите за реформите се оценяват систематично. Засилване на институционалния капацитет и за двете дейности. Гарантиране на функционирането на междуведомствени форуми за разрешаване на конфликти на високо административно и политическо равнище.
            
            
               ·Продължаване на реорганизирането на държавните институции, административните органи и държавните предприятия с цел повишаване на отчетността, ефективността и ефикасността. Продължаване на разработването на системата за изготвяне и координиране на политиката с цел постигане на по-висока степен на приобщаване, съгласуваност, ефикасност, предвидимост и прозрачност на процеса на вземане на решения. 
            
            
               ·Продължаване на подобряването на качеството и достъпността на обществените услуги, включително чрез укрепване на тяхната цифровизация и прилагане на силни механизми за мониторинг, както и чрез механизми за получаване на отзиви от потребителите. Осигуряване на професионална държавна служба и модерна система за управление на човешките ресурси. 
            
         
         
            
               ·Продължаване на реформата на публичната администрация в съответствие с принципите на публичната администрация, като се провеждат консултации с гражданското общество и като се увеличава участието му, с цел изграждане на отговорна, ефикасна, прозрачна и професионална публична служба, основана на личните качества и на използване на факти, разполагаща със собствен етичен кодекс и независима от политически натиск.
            
            
               ·Извършване на анализ на въздействието на конфигурацията на местната публична администрация върху интересите на гражданите. Разработване на начини за укрепване на местната демокрация, автономност и децентрализация в съответствие с всички международни и европейски стандарти с цел да се гарантира участието на гражданите на местно равнище и да се подобри предоставянето на местни услуги за гражданите, включително чрез проучване на възможностите за териториална административна реформа.
            
            
               ·Създаване на пакети от стимули за улесняване на доброволното обединяване и местното социално-икономическо развитие. 
            
            
               ·ЕС ще продължи да подкрепя участието на автономната област Гагаузия в прилагането на съответните публични политики съобразно със Закона за специалния правен статут на Гагаузия от 1994 г.
            
            
               ·Подобряване на фискалното управление чрез продължаване на реформата на управлението на публичните финанси въз основа на национална стратегия за управлението на публичните финанси.
            
            
               ·Подобряване на управлението на публичните инвестиции, за да се повиши ефективността на публичните инвестиции, включително осигуряване на прозрачно вземане на решения относно разпределението на средствата, разработване на набор от готови за инвестиции проекти, развитие на капацитет за управление на проекти и системи за мониторинг с цел подобряване на усвояването на средствата и гарантиране на високо качество на завършените проекти.
            
            
               ·По-нататъшно развитие на управленската отчетност в публичния сектор въз основа на принципите на ЕС/SIGMA за вътрешен контрол и одит на публичните финанси.
            
            
               ·Осигуряване на по-нататъшно привеждане на публичния външен одит в съответствие със стандартите на Международната организация на върховните одитни институции, повишаване на качеството и въздействието на работата, извършвана от Върховната одитна институция, засилване на парламентарния контрол и надзор върху публичните финанси.
            
            
            
               4.Свобода на словото
            
            
               ·Продължаване на работата по гарантиране на свободата на словото, офлайн и онлайн, и на независимостта на медиите в съответствие с препоръките на Съвета на Европа, Европейския съюз и ОССЕ.
            
            
               ·Продължаване на диалога за обмен на най-добри практики относно свободата на медиите, медийния плурализъм, декриминализирането на клеветата, защитата на журналистическите източници и културното многообразие в медиите.
            
            
               ·Приемане на ново законодателство за засилване на достъпа до информация, относно рекламата, както и мерки за подкрепа на средствата за масово осведомяване, включително за изготвяне и разпространение на съобщения от обществен интерес.
            
            
               ·Въз основа на концепцията за средствата за масово осведомяване — приемане и изпълнение на стратегия и свързана с нея програма от мерки, включително чрез разработване на механизми за мониторинг и капацитет. 
            
            
               ·Справяне с изказванията, подбуждащи към омраза, в средствата за масово осведомяване, включително онлайн и в социалните медии, както и борба с дезинформацията.
            
            
               ·Създаване на условия за пълна независимост, професионализъм, функциониране и отчетност на органа за аудио-визуален надзор (Аудио-визуалния съвет) и обществените радио- и телевизионни оператори. 
            
            
               ·Подкрепа за самоуправляващите се органи в писмената преса и предприемане на мерки в подкрепа на местните и регионалните медии.
            
            
               ·Осигуряване на конкурентоспособност на рекламния пазар и прозрачност по отношение на крайните бенефициери и политическата принадлежност. 
            
            
               ·Създаване на ефикасни и ефективни инструменти срещу монополизирането на рекламните пазари. 
            
            
         
         
            
               5.Малтретиране и изтезания
            
            
               — в рамките на 3—4 години:
            
            
               ·Подобряване на условията на задържане, за да бъдат приведени в съответствие с европейските стандарти. По-нататъшно подобряване на условията в помещенията за временно задържане.
            
            
               ·Осъществяване на конкретни действия за борба с неформалната йерархия на затворниците в молдовската система на местата за лишаване от свобода, за да се гарантират сигурността и безопасността на затворниците, както и възможността на освободените да се интегрират успешно в обществото.
            
            
               ·Въвеждане на система за подходящо разпределение и класификация на затворниците, създаване на ефективна система за набиране и обучение на персонала на затворите и осигуряване на постоянно наблюдение на персонала (включително през нощта) в местата за задържане.
            
            
               ·Осигуряване на подходящо медицинско лечение за задържаните лица (включително за лицата, които са в предварителен арест).
            
            
               ·Засилване на прилагането на досъдебни превантивни мерки и санкции, които не са свързани с лишаване от свобода.
            
            
               ·Гарантиране на ефективно разследване и санкции за всички докладвани случаи на изтезания и малтретиране. 
            
            
               ·Разглеждане и предотвратяване на случаите на изтезания и малтретиране в психиатричните институции и центровете за предварително задържане.
            
            
               
            
               — в рамките на 7 години:
            
            
               ·Разработване на отчетна, ефикасна, прозрачна, незасегната от корупция, професионална и обезпечена с достатъчно ресурси затворническа система.
            
            
               ·Изграждане на нов затвор с висок стандарт. 
            
            
               ·Създаване на прогресивна система за изпълнение на присъди в съответствие с европейските и международните стандарти и най-добри практики.
            
            
               ·Създаване и организиране, в рамките на териториалните подразделения на полицията, на зали за изслушване, зали за представяне с цел разпознаване на лицето, на заседателни зали при поверителни условия за лица, заподозрени/обвинени от Съвета за отбрана, и на чакални (транзит), в съответствие със стандартите на ЕС.
            
            
               ·Развитие на сектора на затворите. 
            
            
            
               6.Сътрудничество с гражданското общество
            
            
               ·Гарантиране на прилагането на Закона за нетърговските организации, който има за цел да подобри правната рамка за ефективно участие на гражданското общество в процеса на вземане на решения. 
            
            
               ·Приемане и прилагане на нов документ относно политиката за развитие на гражданското общество. 
            
         
         
            
               ·Продължаване на насърчаването и защитата на благоприятна за гражданското общество среда. Реагиране на системни кампании за клевета и нападения срещу организации на гражданското общество. 
            
            
               ·Укрепване на рамката за участие на гражданското общество в разработването и наблюдението на изпълнението на публичните политики. 
            
            
               ·Насърчаване и укрепване на финансовата устойчивост на гражданското общество. Прилагане на функционален механизъм за осигуряване на прозрачно и основано на заслуги разпределение на средства от държавата за организациите на гражданското общество, включително кампания за информиране на обществеността от държавните органи.
            
            
               ·Насърчаване на активния граждански и доброволчески дух, както и на социалното предприемачество. 
            
            
               ·Организиране на кампании за информиране на обществеността с цел разпространяване на точна информация относно ролята и значението на гражданското общество и даване на възможност на хората да проявяват интерес и да участват в граждански инициативи.
            
            
            
               7.Права на детето
            
            
               ·Продължаване на деинституционализацията на децата и гарантиране на постепенното намаляване на броя на децата в институциите до 0, с което да се завърши деинституционализацията, като същевременно се създадат алтернативни форми на грижи.
            
            
               ·Приемане на Програмата за закрила на децата в съответствие с разпоредбите на правителствено решение № 386/2020 и свързания с нея план за действие.
            
            
               ·Подобряване на защитата на децата, изоставени поради миграция, включително предоставянето на социална и психологическа подкрепа.
            
            
               ·Разглеждане на въпроса с превенцията на престъпността сред децата в рамките на Програмата за закрила на децата.
            
            
               ·Решаване на проблема с децата на улицата чрез механизми за социална закрила и програми за рехабилитация и реинтеграция.
            
            
               ·Предотвратяване и премахване на всички форми на насилие срещу деца жертви и потенциални жертви на насилие, пренебрегване, малтретиране, експлоатация и детски труд, включително чрез гарантиране на ефективното прилагане на Конвенцията на Съвета на Европа за закрила на децата от сексуална експлоатация и сексуално насилие и други съответни международни механизми.
            
            
               ·Предотвратяване на раздялата със семействата и засилване на реинтеграцията на семействата и деинституционализацията.
            
            
               ·Осигуряване на съобразено с интересите на децата правосъдие, реинтеграция и подкрепа за приобщаването (престъпници, жертви и свидетели).
            
            
               ·Укрепване и подкрепа на междусекторните подходи при предоставянето на услуги на деца и семейства на местно и регионално равнище.
            
            
               ·Прилагане на заключителните бележки на Комитета на ООН по правата на детето и засилване на сътрудничеството между гражданското общество и независимите институции за правата на човека (Омбудсман за правата на детето).
            
            
               ·Осигуряване на социално приобщаване на децата в уязвимо положение и на децата с увреждания (благосъстояние, образование, развитие, закрила и здраве).
            
            
               ·Укрепване на положителното родителство, за да се гарантира, че се зачитат и защитават правата на децата и подрастващите.
            
            
               ·Укрепване на здравословното поведение сред децата, подрастващите и младежите (хранене, физическа активност, превенция на злоупотребата с наркотични вещества, сексуално и репродуктивно здраве, психологическа подкрепа при заразни болести и др.).
            
         
         
            
               ·Засилване на участието на децата, подрастващите и младежите във вземането на решения на различни равнища.
            
            
               ·Укрепване и подкрепа на приобщаващото формално и неформално образование чрез ориентирани към децата подходи.
            
            
               ·Повишаване на осведомеността и цифровата устойчивост на децата, подрастващите и младежите и гарантиране на безопасността на децата онлайн. 
            
            
               ·Осигуряване на всеобхватно и специализирано обучение на специалисти, работещи с деца (правоприлагащи органи, съдебна система, здравеопазване, социален сектор и др.).
            
            
            
               8.Насилие, основано на пола
            
            
               ·Защита на жените от всички форми на насилие и предотвратяване, наказателно преследване и премахване на насилието срещу жени и домашното насилие, включително чрез ратифициране и гарантиране на пълното прилагане на Конвенцията на Съвета на Европа за превенция и борба с насилието над жени и домашното насилие (Истанбулската конвенция). 
            
            
               ·Работа за промяна на възприятията относно стереотипите, свързани с пола, и патриархалните норми, ограничаващи правата на жените.
            
            
               ·Подкрепа за участието на мъжете в грижите за децата чрез повишаване на осведомеността за бащинството. 
            
            
               ·Работа с извършителите на насилие въз основа на най-добрите международни практики за намаляване и предотвратяване на насилието срещу жени.
            
            
               ·Разработване на жилищни програми и специализирана помощ за жертвите на домашно и сексуално насилие.
            
            
               ·Поемане на проактивна роля на правителството за защита и насърчаване на правата на жените.
            
            
               ·Специален приоритет се дава на предотвратяването на всички форми на насилие, основано на пола, както и на подкрепата за укрепване и увеличаване на участието на жените в процесите на предотвратяване на конфликти и за мир. 
            
            
               ·Прилагане на заключителните бележки на Комитета на ООН за премахване на всички форми на дискриминация по отношение на жените. 
            
            
               ·Разработване на програми за психологическо консултиране и услуги за извършителите на насилие, целящи промяна на поведението и насърчаване на културата за борба с насилието.
            
            
            
               9.Равноправно третиране
            
            
               ·По-нататъшни действия за гарантиране на равенство за всички и борба с дискриминацията на каквото и да е основание, независимо от пол, расов или етнически произход, религия или убеждения, увреждане, възраст, език, сексуална ориентация, способности или други основания в социалния, политическия и икономическия живот, с цел осигуряване на равни и справедливи възможности.
            
            
               ·Прилагане и мониторинг на националното законодателство, сближено с Директивата за расовото равенство (Директива 2000/43/ЕО на Съвета от 29 юни 2000 г.).
            
            
               ·Гарантиране на ефективното прилагане на Конвенцията на ООН за ликвидиране на всички форми на расова дискриминация.
            
         
         
            
               ·Борба с дискриминацията на всички етнически малцинствени общности в Република Молдова, по-специално на ромската общност.
            
            
               ·Подобряване на приобщаването и равни възможности за ромите и борба с антиромските нагласи.
            
            
               ·Осигуряване на ефективен механизъм за координация по въпросите на равенството между половете на правителствено равнище.
            
            
               ·Гарантиране на събирането на данни, с разбивка по пол и възраст, на национално равнище в подкрепа на вземането на решения (предварително), изпълнение на политиката на различни етапи, мониторинг и оценка (последващо)
                  4
               .
            
            
               ·Постигане на балансирано участие на жените и мъжете
                  5
                на ръководно равнище в законодателната и административната власт (правителствени институции, органи и агенции) и на балансирано представителство на половете при вземането на решения на национално и местно равнище.
            
            
               ·Увеличаване на дела на жените в частния сектор, подобряване на условията на труд на жените, борба с експлоатацията на жените, включително в селскостопанския труд и труда за полагане на неформални грижи, и развиване на предприемачеството сред жените в селските райони.
            
            
               ·Премахване на дискриминацията, малтретирането и насилието спрямо жените в системата на здравеопазването.
            
            
               ·Включване на компонент, свързан с равенството между половете, в работата на профсъюзите, който да ги нареди сред основните поддръжници на равенството между половете на работното място и в рамките на социалното партньорство.
            
            
               ·Гарантиране, че предизборните кампании съдържат уважителни и точни описания на жените и мъжете, като активно се обръща внимание на стереотипите, свързани с пола.
            
            
               ·Преодоляване на свързаните с пола стереотипи и антиромските нагласи в медийното съдържание.
            
            
            
               10.Синдикални права и основни трудови стандарти
            
            
               — в рамките на 3—4 години:
            
            
               ·Гарантиране на спазването на синдикалните права и основните трудови стандарти съгласно европейските стандарти и конвенциите на Международната организация на труда (МОТ).
            
            
               ·Разработване на подход за премахване на детския труд.
            
            
               ·Подкрепа за развитието на структурата на сдруженията на работодателите, консолидиране на тяхното членство и създаване на регионални структури на сдруженията на работодателите.
            
            
               — в рамките на 7 години:
            
            
               ·Прилагане и наблюдение на подхода за премахване на детския труд.
            
            
               ·Постигане на напредък в осигуряването на равенство и недискриминация на пазара на труда.
            
            
         
         
            
               II. Външна политика и политика на сигурност
            
            
               Диалогът и сътрудничеството в областта на общата външна политика и политика на сигурност (ОВППС) ще бъдат допълнително засилени с цел насърчаване на сближаването между ЕС и Република Молдова по въпросите на външните работи и сигурността. Това ще включва осъществяване на дейности за:
            
            
               ·Продължаване на разширяването и съгласуването на сътрудничеството в областта на външната политика и политика на сигурност, включително общата политика за сигурност и отбрана (ОПСО), като се разглеждат по-специално въпроси, свързани с предотвратяването на конфликти и управлението на кризи, регионалната стабилност, разоръжаването, неразпространението на оръжия, контрола върху оръжията и върху износа на оръжия, като се използват двустранни, международни и регионални форуми.
            
            
               ·Продължаване на консултациите за развиване на способности за принос за управлението на реакцията при кризи на национално и международно равнище, както и потенциално за международните мироопазващи операции.
            
            
               ·Интегриране на равенството между половете в сектора на сигурността и насърчаване на участието на жените в мирни преговори и мирни процеси.
            
            
               ·По-нататъшно укрепване на сътрудничеството между Република Молдова и ЕС в областта на сигурността, по-специално в борбата с хибридните заплахи, укрепването на киберсигурността и борбата с дезинформацията.
            
            
               ·В областта на изграждането на капацитет за борба с хибридните заплахи — подпомагане на Република Молдова в разработването на оперативен протокол за борба с хибридните заплахи, създаването на капацитет за ранно предупреждение и повишаването на осведомеността относно хибридните заплахи чрез предоставяне на обучения и провеждане на пилотни стрес тестове.
            
            
               ·Привеждане в съответствие със стандартите на директивите на ЕС за критичната инфраструктура; подкрепа на усилията за повишаване на устойчивостта на енергийния сектор в условията на кибератаки; подкрепа за подобряване на вътрешноправителствената свързаност, включително физическата инфраструктура, необходима за обмен на данни, както и за подобряване на националния капацитет за ефективна защита срещу кибератаки.
            
            
               ·По-нататъшно укрепване на сътрудничеството за развиване на капацитет за стратегическа комуникация, включително борба с дезинформацията, подкрепа за укрепването на свободата и плурализма на медиите, както и подпомагане на защитата на молдовската информационна среда от дезинформация.
            
            
               ·Засилване на практическото сътрудничество в областта на предотвратяването на конфликти и управлението на кризи чрез улесняване на участието на Република Молдова в ръководени от ЕС граждански и военни операции за управление на кризи и чрез провеждане на дейности по обучение в областта на ОПСО. 
            
            
               ·Засилване на сътрудничеството в рамките на многостранни форуми с цел поддържане на международен ред, основан на правила, както и с цел да се подобри привеждането в съответствие с позициите на ЕС в рамките на многостранни форуми.
            
            
               Тероризъм, неразпространение на оръжия за масово унищожение и незаконен пренос на оръжия
            
            
               ·Увеличаване на обмена на информация за терористични организации, групировки, техните дейности и мрежи за подкрепа, в съответствие с международното право и законодателството на страните, включително чрез споразумението за оперативно и стратегическо сътрудничество между Република Молдова и Европол, както и чрез споразумението за сътрудничество между Република Молдова и Евроюст.
            
            
               ·Продължаване на изпълнението на Резолюция 2396 на Съвета за сигурност на ООН, и по-специално обмен на информация, относно заподозрените в тероризъм лица с цел идентифициране, разкриване и наказателно преследване на чуждестранни бойци терористи.
            
            
               ·Засилване на сътрудничеството по въпроси, свързани с химическите, биологичните, радиологичните и ядрените (ХБРЯ) материали, от гледна точка на борбата с тероризма, хибридните заплахи и намаляването на риска от бедствия, след одобряването на националната стратегия за неразпространение на оръжия за масово унищожение и за намаляване на ХБРЯ рисковете и чрез оказване на подкрепа за увеличаване на националния капацитет за предотвратяване и противодействие на трафика на ХБРЯ материали, включително чрез осигуряване на участието на национални експерти в обучения и обмен.
            
            
               ·Подкрепа от ЕС за специалното сътрудничество за борба с трафика на огнестрелни оръжия.
            
            
               ·Последващи действия във връзка с изпълнението на препоръките на MONEYVAL относно неразпространението на оръжия.
            
            
               ·Укрепване на националния законодателен, стратегически и оперативен капацитет за предотвратяване, откриване и противодействие на незаконното производство, трансфер и движение на малки оръжия и леки въоръжения.
            
            
               Конфликтът в Приднестровието
            
            
               Страните ще работят заедно за мирното, всеобхватно и устойчиво уреждане на конфликта в Приднестровието въз основа на суверенитета и териториалната цялост на Република Молдова в международно признатите ѝ граници. Сътрудничеството ще се съсредоточи върху следното:
            
         
         
            
               ·Продължаване на усилията за уреждането на конфликта в Приднестровието като една от основните теми в дневния ред на политическия диалог и сътрудничеството между страните до неговото разрешаване и без да се засяга установеният формат за преговори.
            
            
               ·Разработване на единен, всеобхватен и съгласуван междуведомствен подход с цел разработване и прилагане на политики за реинтеграция.
            
            
               ·Засилване на изпълнението на дейностите в рамките на мерките за изграждане на доверие.
            
            
               ·Продължаване на конструктивния диалог относно положението по централния участък (Приднестровието) от границата между Република Молдова и Украйна с всички съответни партньори и когато е целесъобразно — в сътрудничество с Мисията на ЕС за оказване на съдействие в областта на граничния контрол. 
            
            
            
               III. Свобода, сигурност и справедливост
            
            
               Страните ще си сътрудничат в следните области:
            
            
               Независимост на съдебната власт
            
            
               ·Допълнително създаване, приемане и прилагане на нормативна уредба, уреждаща правосъдието и правоприлагащите органи, с цел гарантиране на независимостта, отчетността, безпристрастността, интегритета, професионализма и ефикасността на съдебната система, в т.ч. прокуратурата, спрямо които не трябва да се упражнява политическа или каквато и да е друга неправомерна намеса, както и с цел гарантиране на абсолютна нетърпимост към корупцията и предотвратяване на всички видове корупционно поведение.
            
            
               ·Осигуряване на прилагането на стратегията за гарантиране на независимостта и интегритета в правосъдния сектор за периода 2021—2024 г. и на нейния план за действие.
            
            
               ·Гарантиране на независимостта и отчетността на самоуправляващите се органи на съдебната власт и прокуратурата, по-специално чрез привеждане на законодателната рамка относно състава на Висшия съвет на прокурорите и Висшия съдебен съвет в съответствие с европейските стандарти, включително чрез изменения на конституцията.
            
            
               ·Подобряване на правилното прилагане на концепцията за независимост на съдебната власт и на концепцията за автономност на прокуратурата с цел поддържане на институционалната и индивидуалната отчетност, както и с цел предотвратяване на неправомерно външно влияние, особено в отделни случаи.
            
            
               ·Осигуряване на функционалната независимост на двете специализирани прокуратури — за борба с корупцията по високите етажи на властта и за борба с организираната престъпност. 
            
            
               ·Прилагане на правила относно функционалния имунитет на съдиите и прокурорите в съответствие с европейските стандарти и най-добрите международни практики. 
            
            
               ·Повишаване на почтеността на съдиите и прокурорите, включително чрез укрепване на съществуващите механизми, като проверки на декларациите за имуществено състояние и лични интереси и обективни, ефикасни и прозрачни дисциплинарни производства.
            
            
               ·Гарантиране, че назначаването на кандидати на длъжности в съдебната система и в прокуратурата и повишенията на съдии и прокурори се извършват от независим орган чрез прозрачна и изцяло основана на заслуги процедура, при която се използват обективни законовоустановени критерии, съответстващи на европейските стандарти. 
            
            
               ·По-нататъшно подобряване на системите за оценка на работата на съдиите и прокурорите в съответствие с европейските стандарти и най-добри практики.
            
            
               ·По-нататъшно развитие на съдебното обучение като мултидисциплинарен и практически вид обучение, допълващо юридическото образование и предназначено основно за предаването на професионални техники и ценности, с акцент върху съдийската професия.
            
            
               ·Приключване на процеса на териториална реорганизация на съдилищата, както и оценка на осъществимостта на оптимизирането на прокуратурата.
            
            
               Предотвратяване на измамите и корупцията и борба с тях; гарантиране на отнемането на незаконно придобито имущество
            
         
         
            
               ·Укрепване на финансовите, оперативните и човешките ресурси на агенциите за борба с корупцията, осигуряване на достъп до съответните бази данни и подобряване на координацията и сътрудничеството между агенциите, с ясно разграничаване на правомощията и задачите.
            
            
               ·Рационализиране за гарантиране на най-ефективното разпределение на правомощията на агенциите за борба с корупцията, с акцент върху подобряването на капацитета за борба с корупцията по високите етажи на властта. 
            
            
               ·Регулиране на задължителен механизъм за междуведомствено сътрудничество между агенциите за борба с корупцията. 
            
            
               ·Укрепване на международното правно и оперативно сътрудничество чрез съвместни екипи за разследване, взаимна правна помощ и механизми на работни групи с цел гарантиране на ефикасно и ефективно транснационално (трансгранично) разследване на корупцията по високите етажи на властта.
            
            
               ·Подсилване на системата за електронно деклариране, включително компонента за електронно обучение, и други оперативни и аналитични способности на Националния орган по интегритет, наред с другото чрез преконфигуриране на организационната структура на този орган в рамките на съществуващия персонал, и подобряване на правната рамка, уреждаща декларациите за имуществено състояние и за конфликт на интереси и контрола, включително предоставяне на необходимите официални разрешения и признаване на електронно искане/получаване на данни от юридически лица при процедури за проверка от инспекторите по въпросите на управлението и съблюдаването на етичните норми.
            
            
               ·Гарантиране на ефективното изпълнение, наблюдение и актуализиране на стратегията за отнемане на имущество, придобито чрез банкови измами.
            
            
               ·Засилване на капацитета и възможностите на Агенцията за отнемане на имущество, придобито от престъпна дейност, и подобряване на резултатите в областта на изземването, конфискацията, управлението и окончателното отнемане на имущество, придобито от престъпна дейност.
            
            
               ·Насърчаване на най-добрите практики при прилагането на разширена конфискация в случаи на корупция по високите етажи на властта, на тежка и организирана престъпност и на изпиране на пари.
            
            
               ·Гарантиране на одобряването и прилагането на новата национална стратегия за борба с корупцията като ключов инструмент за предотвратяване на и борба с корупцията на всички равнища. 
            
            
               ·По-нататъшно повишаване на осведомеността относно различните форми и видове корупция и начините за тяхното предотвратяване.
            
            
               ·Подобряване на системата за разследване и наказателно преследване на високопоставени длъжностни лица за корупция; осигуряване на прозрачност и безпристрастност на съдебните производства, наред с другото чрез създаване на условия за открито отразяване в медиите. Във връзка с това прокуратурата, специализирана в борбата с корупцията, следва да съсредоточи работата си върху корупцията по високите етажи на властта и да укрепи капацитета си за борба с нея.
            
            
               ·Прокуратурата за борба с корупцията следва да укрепва международното правно сътрудничество със своите чуждестранни партньори при разследването на случаи на корупция по високите етажи на властта и изпиране на пари, по-специално с оглед на транснационалния характер на престъпленията.
            
            
               ·Постигане на по-осезаеми резултати в борбата с корупцията чрез подобряване на резултатите в борбата с корупцията чрез обосновани разследвания, както и чрез по-разубеждаващи санкции и наложени присъди, особено срещу високопоставени длъжностни лица.
            
            
               ·Гарантиране на ефективното сътрудничество със и оказване на съдействие на съответните институции и органи на ЕС, включително Европейската служба за борба с измамите (OLAF) при проверки на място и инспекции, свързани с управлението и контрола на средствата на ЕС, и Европейската прокуратура за нейните разследвания и наказателно преследване на престъпления, засягащи финансовите интереси на Съюза, в съответствие с приложимите правила и процедури.
            
            
               ·Продължаване на сближаването на законодателството на Република Молдова с достиженията на правото на ЕС в областта на борбата с измамите и прилагане на разпоредбите на законодателството на ЕС съгласно предвиденото в съответните приложения към Споразумението за асоцииране.
            
            
               Борба с изпирането на пари и с финансирането на тероризма (БИП/БФТ); борба с финансовите престъпления
            
            
               ·Осигуряване на правилното прилагане на правната рамка за БИП/БФТ и на пълното ѝ съответствие със съответната правна рамка на ЕС и стандартите на Специалната група за финансови действия (FATF).
            
            
               ·Проследяване на изпълнението на препоръките на MONEYVAL в рамките на петия кръг от процеса на взаимна оценка. 
            
            
               ·Приемане на актуализирана национална стратегия за БИП/БФТ и гарантиране на ефективното ѝ прилагане с цел да се подобри системата за БИП/БФТ в съответствие с препоръките на MONEYVAL и FATF.
            
            
               ·Допълнително засилване на капацитета и възможностите на звеното за финансово разузнаване и гарантиране на доброто му сътрудничество с партньорите от държавите — членки на ЕС.
            
         
         
            
               ·Гарантиране на прозрачност посредством: 
            
            
               а)ефективно идентифициране чрез съгласувана проверка в Регистъра на действителните собственици при регистрацията на правен субект;
            
            
               б)осигуряване на публичен достъп до основните данни в Регистъра на действителните собственици и до основните данни за правните субекти;
            
            
               в)осигуряване на онлайн достъп на националните правоприлагащи органи и служителите, отговарящи за отнемането на незаконно придобито имущество, до Регистъра на платежните сметки, в съответствие с изискванията на ЕС и FATF.
            
            
               ·Укрепване на международното правно и оперативно сътрудничество чрез съвместни екипи за разследване, правна взаимопомощ и механизми на работни групи с цел гарантиране на ефикасни и ефективни транснационални (трансгранични) разследвания на случаи на изпиране на пари на високо равнище.
            
            
               Предотвратяване на организираната престъпност и борба с нея
            
            
               ·Разработване на нов и всеобхватен документ за политиката относно предотвратяването на организираната престъпност и борбата с нея въз основа на предишната стратегия за периода 2011—2019 г.
            
            
               ·Създаване и ефективно укрепване на паралелна система за финансови разследвания, съсредоточена върху идентифицирането, обезпечаването и конфискацията на имущество, придобито от организирана престъпност.
            
            
               ·Разработване на ефективна система за сътрудничество с Европол, Евроюст и други международни партньори при разследване на организирани престъпни групи, идентифициране, обезпечаване и конфискация на имущество, придобито от организирана престъпност и намиращо се в чужбина.
            
            
               ·Рационализиране, за да се гарантира най-ефективното разделение на правомощията относно данъчните и икономическите престъпления между различните органи.
            
            
               ·Засилване на участието на молдовските органи в проекта за анализ на източноевропейската организирана престъпност.
            
            
               ·Развиване на капацитета и способностите на Експертния център в областта на правосъдието и криминалистиката в съответствие с европейските стандарти и най-добри практики на местно и национално равнище.
            
            
               
            
               Полиция/правоприлагащи органи
            
            
               ·Разработване на нов документ за политиката относно обществения ред и сигурността, в който да се определят ролите и мандатът на съответните институции (включително полицията и карабинерите) към Министерството на вътрешните работи, като се вземат предвид съществуващите предизвикателства и добрите международни практики.
            
            
               ·Постигане на напредък в оперативното и стратегическото сътрудничество с Европол, включително чрез обмен на оперативна и стратегическа информация.
            
            
               ·По-активно участие в цикъла на политиката на ЕС за борба с организираната и тежката международна престъпност/EMPACT. 
            
            
               ·Продължаване на напредъка по всеобхватната реформа на полицията в съответствие с европейските стандарти и най-добри практики с цел по-нататъшно развитие на достъпна, отчетна, ефикасна, прозрачна, незасегната от корупция, професионална и обезпечена с достатъчно ресурси полиция на национално и местно равнище.
            
            
               ·Засилване на отчетността и гарантиране на отсъствието на неправомерно влияние върху полицията.
            
            
               ·Подобряване на оперативното сътрудничество (оперативната съвместимост) между службите и звената, работещи в сферата на финансовото разузнаване, полицейската дейност, финансовите инспекции, данъците и митниците, чрез установяване на оперативна съвместимост и обмен на данни (например въз основа на съобразени с нуждите договорености за обмен на данни). Следва да се назначат служители за връзка между службите с цел улесняване на оперативното сътрудничество. Следва да се обмисли възможността за временен обмен на персонал с цел обучение.
            
         
         
            
               ·Продължаване на развитието на Съвместния център за обучение в областта на правоприлагането (JLETC) като функционално автономна структура в рамките на Академията за обучение „Щефан чел Маре“ с цел осигуряване на подходящо основно и специализирано вътрешно обучение, включително високоспециализирано обучение, когато е необходимо. Въз основа на работната договореност между Република Молдова и Агенцията на Европейския съюз за обучение в областта на правоприлагането (CEPOL) от 2012 г. JLETC ще развие тесни оперативни отношения със CEPOL и институциите за обучение на полицейски служители на държавите — членки на ЕС.
            
            
               Наркотици
            
            
               ·Продължаване на сътрудничеството в областта на превенцията на наркотиците чрез регионални проекти и програми и чрез пълно привеждане на политиките в областта на наркотиците в съответствие с позициите на ЕС. Гарантиране на изпълнението на националната стратегия за борба с наркотиците 2020—2027 г. и осигуряване на пълното участие в програмата EU4Monitoring Drugs, управлявана от Европейския център за мониторинг на наркотици и наркомании.
            
            
               ·Създаване и започване на работа на Националната агенция за борба с наркотиците.
            
            
               Трафик на хора
            
            
               ·Гарантиране на непрекъснатото изпълнение на Националната стратегия за предотвратяване на и борба с трафика на хора за периода 2018—2023 г.
            
            
               ·Гарантиране на изграждането на капацитет в правоприлагащите служби, прокуратурата и съдебните институции с цел осигуряване на сътрудничество с агенциите на ЕС и държавите — членки на ЕС, при предотвратяването на трафика на хора и борбата с него.
            
            
               ·Укрепване на капацитета за гарантиране на ранното идентифициране, както и на предоставянето на ефективна/подходяща помощ и подкрепа на всички жертви или потенциални жертви на трафик, включително правна, медицинска, психологическа и социална помощ чрез професионални органи/НПО, като се вземе предвид подход, адаптиран към половете и децата.
            
            
               Киберпрестъпност
            
            
               ·Увеличаване на усилията за борба с киберпрестъпността, включително чрез изграждане на всеобхватна правна и институционална рамка в съответствие с Будапещенската конвенция.
            
            
               ·Работа с партньорските институции на ЕС в областта на капацитета за обучение и изграждането на технически капацитет за ефективна борба с киберпрестъпността.
            
            
               Киберсигурност 
            
            
               ·Гарантиране на изпълнението на мерките, свързани с компонента за киберсигурност на стратегията за информационна сигурност на Република Молдова за периода 2019—2024 г. и плана за действие към нея.
            
            
               ·Укрепване на киберсигурността чрез транспониране в националното право на Директива (ЕС) 2016/1148 на Европейския парламент и на Съвета от 6 юли 2016 г. относно мерки за високо общо ниво на сигурност на мрежите и информационните системи в Съюза.
            
            
               ·Идентифициране и официално определяне на национален екип за незабавно реагиране при компютърни инциденти и установяване на ясно разделение на задачите и правомощията между органите, участващи в гарантирането на киберсигурността.
            
            
               ·Разработване на подход за засилване на сътрудничеството в областта на киберсигурността чрез обмен на информация и най-добри практики, по-специално по отношение на използването на разработения от ЕС подход за инструментариума за 5G. 
            
            
               Защита на данните 
            
            
               ·Продължаване на хармонизирането на националната правна уредба в областта на защитата на личните данни със законодателството на ЕС, като се обърне особено внимание на Регламент (ЕС) 2016/679 на Европейския парламент и на Съвета и Директива (ЕС) 2016/680 на Европейския парламент и на Съвета.
            
            
               ·По-нататъшно прилагане на правната уредба за защита на личните данни във всички сектори с цел ефективно прилагане на висока степен на защита на личните данни в съответствие с европейските и международните инструменти и стандарти.
            
            
               Мобилност, миграция, убежище и управление на границите
            
         
         
            
               — в рамките на 3—4 години:
            
            
               ·Гарантиране на трайно изпълнение на всички критерии за либерализиране на визовия режим, както и на препоръките, отправени от Комисията в докладите за механизма за суспендиране на безвизовия режим.
            
            
               ·Продължаване на ефективното прилагане на споразумението за обратно приемане между ЕС и Република Молдова.
            
            
               ·Укрепване на оперативното сътрудничество с цел постигане на бързо намаляване на броя на неоснователните молби за убежище, подадени от молдовски граждани в Шенгенското+ пространство. 
            
            
               ·Продължаване на организирането на информационни кампании и кампании за повишаване на осведомеността относно правата и задълженията при безвизово пътуване. 
            
            
               ·По-нататъшно укрепване на управлението на границите, включително ефективно междуведомствено сътрудничество между съответните национални органи (напр. гранични служители и митнически органи) и поддържане на високото качество на граничните проверки и наблюдението на границите.
            
            
               ·Засилване на оперативното сътрудничество в областта на управлението на границите по границата между ЕС и Република Молдова, включително, но не само, засилване на обмена на стратегическа и оперативна информация. 
            
            
               ·Продължаване на укрепването на сътрудничеството с Европейската агенция за гранична и брегова охрана (Frontex), включително на сътрудничеството в областта на интегрираното управление на границите, обучението, наблюдателите от региона при съвместни операции и обмена на информация чрез мрежата за анализ на риска на Източното партньорство.
            
            
               ·Разработване на нова концепция за стратегическо развитие в областта на миграцията и убежището с оглед изпълнение на правителствените цели, определени в националната стратегия за развитие, и на тези в Глобалния пакт за безопасна, организирана и законна миграция. 
            
            
               ·Изготвяне и прилагане на нов документ за политиката в областта на миграцията и убежището (въз основа на поуките, извлечени от предишната стратегия за периода 2011—2020 г., и настоящите предизвикателства).
            
            
               ·Продължаване на предоставянето на помощ за реинтеграцията на гражданите на Република Молдова и разработване на нов документ за политиката в подкрепа на реинтеграцията на молдовските граждани, които се завръщат от чужбина (въз основа на нововъзникващите нужди и поуките, извлечени от изпълнението на плана за действие за периода 2017—2020 г.), както и на интеграцията на хората, принадлежащи към уязвими и маргинализирани общности, като същевременно се обръща внимание на първопричините за незаконната миграция сред тези конкретни групи.
            
            
               ·Продължаване на развитието на практическото сътрудничество в рамките на партньорството за мобилност между ЕС и Република Молдова.
            
            
               ·Засилване на обмена на информация в рамките, предложени в Новия пакт за миграцията и убежището.
            
            
               — в рамките на 7 години:
            
            
               ·По-нататъшно осигуряване на подходяща инфраструктура, техническо оборудване, ИТ системи и финансови и човешки ресурси съгласно стратегията и плана за действие на Република Молдова за интегрирано управление на границите.
            
            
               ·Разработване и прилагане на 4-ти национален документ за политиката в областта на интегрираното управление на границите (въз основа на поуките, извлечени от предишната стратегия за периода 2018—2023 г.).
            
            
               ·Подобряване на съществуващата инфраструктура (включително центровете за задържане) и увеличаване на персонала на отговорните органи с цел гарантиране на ефективното връщане на незаконно пребиваващи и/или транзитно преминаващи граждани на трети държави от територията на Република Молдова, както и гарантиране на зачитането на човешките права на имигрантите, на които е наложена административна мярка за задържане.
            
            
               ·Продължаване на укрепването на съществуващата рамка за интеграция чрез интеграционни центрове, и по-специално насърчаване на интеграцията на лицата, принадлежащи към уязвими и маргинализирани общности, и справяне с първопричините за незаконната миграция сред тези конкретни групи.
            
            
               ·Продължаване на ефективното прилагане на законодателството в областта на убежището, което осигурява солидна рамка за закрила на лицата, нуждаещи се от международна закрила, като се укрепи инфраструктурата на центъра за настаняване.
            
            
               ·Следване на интегриран подход в областта на диаспората и укрепване на капацитета на националните и местните органи по въпроси, свързани с диаспората. 
            
         
         
            
               ·Разработване на по-ефективни начини за насърчаване на законната и кръговата миграция, включително схеми за трудова миграция, при зачитане на съществуващото национално законодателство и компетентности, както и при пълно зачитане на човешките права на всички работници мигранти.
            
            
               Правно сътрудничество
            
            
               ·Засилване на сътрудничеството между Република Молдова и Евроюст.
            
            
               ·Присъединяване към и прилагане на многостранни конвенции за съдебно сътрудничество по гражданскоправни въпроси, и по-специално Конвенцията от 1970 г. за събиране на доказателства в чужбина по граждански или търговски дела. 
            
            
               ·Работа за присъединяване към и прилагане на многостранни конвенции за закрила на децата, по-специално конвенциите на Хагската конференция по международно частно право в областта на семейното право, като Конвенцията от 1996 г. за компетентността, приложимото право, признаването, изпълнението и сътрудничеството във връзка с родителската отговорност и мерките за закрила на децата и Конвенцията от 2007 г. за международното събиране на издръжка на деца и на други членове на семейството, въз основа на резултатите от проучванията за осъществимост, които следва да бъдат извършени.
            
            
               
            
            
               IV. Икономическо и секторно сътрудничество
            
            
               Страните ще си сътрудничат за насърчаване на икономическото развитие и икономическата интеграция чрез по-задълбочено секторно сътрудничество. Република Молдова редовно ще информира ЕС за актуалното състояние на сближаването чрез специализираните подкомитети и когато е целесъобразно, със съгласието на двете страни, ЕС ще предоставя помощ и експертен опит, за да помогне на Република Молдова в този процес.
            
            
            
               1.Действия по климата
            
            
               Страните ще работят заедно за засилване на диалога и сътрудничеството в областта на изменението на климата, преследвайки следните цели:
            
            
               — в рамките на 3—4 години:
            
            
               ·Сътрудничество с Република Молдова при разработването и прилагането на дългосрочен документ за политиката за ниски емисии на парникови газове, отразяващ подхода на Европейския зелен пакт за цялата икономика.
            
            
               ·Продължаване на сътрудничеството със и подпомагането на Република Молдова в процеса на постигане на целите на Европейския зелен пакт. 
            
            
               ·Работа с гражданското общество, младежта и заинтересованите страни на местно равнище за интегриране с цел повишаване на осведомеността относно въздействията от изменението на климата, така че да се предизвикат положителни поведенчески промени. 
            
            
               ·Продължаване на законодателното сближаване със законодателството на ЕС, свързано с действията в областта на климата, което се съдържа в Споразумението за асоцииране и в контекста на Енергийната общност.
            
            
               ·Сътрудничество при прилагането на Парижкото споразумение.
            
            
               ·В рамките на мерките за екологосъобразно възстановяване след пандемията от COVID-19 — да се положат усилия икономиката да стане по-устойчива на изменението на климата и по-екологосъобразна и да се постигнат целите в областта на околната среда и климата.
            
            
               — в рамките на 7 години:
            
            
               ·Сътрудничество с Република Молдова при разработването на схема за търговия с емисии или други механизми за ценообразуване на въглеродните емисии.
            
         
         
            
               ·Работа с Република Молдова за постигане на неутралност по отношение на климата на нейната икономика до 2050 г. 
            
            
            
               2.Околна среда
            
            
               Страните ще работят съвместно с цел:
            
            
               — в рамките на 3—4 години:
            
            
               ·Продължаване на сближаването със законодателството на ЕС в областта на околната среда по отношение на съответните документи за политиката, закони и подзаконови актове, по-специално относно управлението на отпадъците, пречистването на отпадъчните води, устойчивото управление на водите, промишленото замърсяване, химикалите, опазването на природата, развитието и управлението на горите, качеството на въздуха и изменението на климата.
            
            
               ·Завършване на институционалната реформа в сектора с цел изграждане на добра администрация в областта на околната среда, разполагаща с необходимите бюджетни средства и персонал за прилагане на достиженията на правото на ЕС в областта на околната среда. Разработване и прилагане на икономически инструменти в областта на околната среда.
            
            
               ·Сътрудничество с Република Молдова за развитие на зелената и кръговата икономика и осигуряване на устойчиво управление на природните ресурси, като по този начин се допринесе за постигането на целите на Европейския зелен пакт.
            
            
               ·Започване на процеса на насърчаване на Схемата за управление по околна среда и одит (EMAS) с цел насърчаване на организациите и публичните институции да подобрят своите резултати в областта на околната среда и устойчивото развитие.
            
            
               ·Сътрудничество при изпълнението на многостранните споразумения в областта на околната среда, по които ЕС и Република Молдова са страни.
            
            
               ·Сътрудничество в специфични области, като ускоряването на повторното залесяване/залесяването и устойчивото горско стопанство, опазването на биологичното разнообразие и подходящото управление на защитените зони.
            
            
               ·Сътрудничество с цел укрепване на управлението на водните ресурси на Република Молдова в трансграничен контекст, като се възприемат най-добрите практики на равнище ЕС.
            
            
               ·Сътрудничество при прилагането на политики, насочени към осигуряване на устойчиво управление на речните водни ресурси на река Нистру, когато е уместно, на равнище речен басейн.
            
            
               ·Създаване на възможност за ефективна мрежа на гражданското общество по въпросите на околната среда, разполагаща със силен капацитет за ефективно участие в процеса на вземане на решения.
            
            
               ·Гарантиране на ефективно прилагане на законодателството в областта на околната среда.
            
            
               — в рамките на 7 години:
            
            
               ·Сътрудничество с Република Молдова за по-нататъшен напредък към създаването на модерна, ефективна по отношение на ресурсите и конкурентоспособна икономика в съответствие с принципите на установяване на ниски емисии в кръговата икономика и с целите на Европейския зелен пакт, включително чрез интегриране на свързаните с околната среда въпроси във всички сектори на икономиката.
            
            
            
               3.Цифрова икономика и общество
            
            
               Страните ще си сътрудничат по целесъобразност, за да постигнат своевременно и пълно прилагане на законодателството на ЕС, посочено в съответните приложения към Споразумението за асоцииране между ЕС и Република Молдова. Освен това страните ще си сътрудничат за засилване на хармонизирането на цифровите пазари с ЕС и между държавите от Източното партньорство, както и за насърчаване на съответните инициативи на национално равнище в Република Молдова. Страните ще насърчават използването на безплатните и свободно достъпни данни и услуги, предлагани от космическата програма на ЕС, и по-специално „Галилео“, „Коперник“ и Европейската геостационарна служба за навигационно покритие (EGNOS), които имат важен потенциал за развитието на цифровата икономика и за разработването на политики, основани на факти. Страните ще работят съвместно с цел:
            
         
         
            
               — в рамките на 3—4 години:
            
            
               ·Продължаване на сближаването на молдовското законодателство със законодателството на ЕС в областта на електронните съобщения и инфраструктурата за пространствени данни.
            
            
               ·Съвместна работа с ЕС за евентуално взаимно признаване на електронните удостоверителни услуги като основен резултат от проекта EU4Digital.
            
            
               ·Прилагане в Република Молдова на Регионалното споразумение за роуминга и на Регионалното споразумение за радиочестотния спектър между шестте държави от Източното партньорство.
            
            
               ·Прилагане в Република Молдова на националната стратегия за широколентов достъп в съответствие със законодателството и най-добрите практики на ЕС, по-специално по отношение на сигурността на цифровите инфраструктури.
            
            
               ·Подкрепа за изпълнението на програмата за електронно управление, с акцент върху трансграничните електронни услуги за гражданите и дружествата, като важен резултат от проекта EU4Digital.
            
            
               — в рамките на 7 години:
            
            
               ·Засилване на цифровата икономика в Република Молдова, по-специално по отношение на цифровите умения, образователните програми в областта на ИКТ, разпространението на космическите данни и услуги, цифровите иновации, екосистемите от стартиращи предприятия и киберсигурността.
            
            
               ·Улесняване на цифровото управление чрез стандартизация на пространствените данни за цифровата трансформация в съответствие с най-добрите практики на ЕС.
            
            
               
            
               4.Образование, обучение, младеж и спорт
            
            
               Страните ще работят заедно за цялостната модернизация и качество на системите за образование и обучение. Това сътрудничество ще включва работа с цел:
            
            
               ·Продължаване на провеждането на реформи в областта на образованието с цел повишаване на ефективността и целесъобразността на предоставянето на образование.
            
            
               ·Разработване и прилагане на нова национална образователна стратегия „Образование 2030“ и програма за нейното изпълнение.
            
            
               ·Цифровизация на образователния процес. Интегриране на иновациите и цифровите технологии във всички учебни среди.
            
            
               ·По-добро свързване и интегриране на образованието, научните изследвания и иновациите в подкрепа на икономическото и социалното развитие на Република Молдова.
            
            
               ·Насърчаване на стратегически подход към професионалното образование и обучение с цел гарантиране на тяхната достъпност, качество и уместност.
            
            
               ·Укрепване на сътрудничеството, изграждането на капацитет и мобилността чрез програми и инициативи на ЕС и насърчаване на активното участие на Република Молдова в програмите „Еразъм+“ и „Европейски корпус за солидарност“.
            
            
               ·Повишаване на качеството на първоначалното обучение и обучението на учителите на работното място и подобряване на привлекателността на преподавателската професия, както и подобряване на кариерното развитие на учителите.
            
            
               ·Повишаване на качеството на учебните материали, включително учебниците, адаптирани към новите учебни програми.
            
         
         
            
               ·Засилване на стратегическия подход към политиката за младежта, увеличаване на обмена и сътрудничеството в областта на неформалното образование.
            
            
               ·Укрепване на приобщаващото образование и обучение на всички равнища.
            
            
               ·Създаване на екосистема за учене през целия живот, включително функционално валидиране на предишен професионален опит. 
            
            
               Като част от цялостните усилия за повишаване на качеството и целесъобразността на образователната система и по-тесни връзки с пазара на труда страните ще работят заедно с цел:
            
            
               — в рамките на 3—4 години:
            
            
               ·Продължаване на адаптирането на професионалното и университетското образование, включително в области като медицинското образование, към европейските минимални изисквания за обучение.
            
            
               ·Реформа на молдовските университети, по-специално на педагогическите университети, както по отношение на оптимизирането на ресурсите, така и по отношение на целесъобразността и съдържанието на обучението по програмите.
            
            
               ·Консолидиране на системата за контрол на качеството, включително чрез интернационализация на оценката.
            
            
               ·Продължаване на засилването на мерките за борба с корупцията във всички области.
            
            
               ·Интегриране на ПОО в училищата и на дуалното ПОО с цел повишаване на целесъобразността им и пригодността за заетост.
            
            
               ·Осъществяване на пълен кръг от обучение на учители в съответствие с новите учебни програми.
            
            
               ·Изграждане на надеждна база данни за образованието, така че да е възможно да се извършват основани на факти реформи, последвани от оценка на предприетите мерки.
            
            
               ·Актуализиране на политическата рамка в областта на образованието в съответствие с извлечените поуки.
            
            
               ·Продължаване на подобряването на институционалния капацитет на всички съответни администрации и агенции, които участват в управлението на образованието.
            
            
               Освен това страните ще работят съвместно с цел:
            
            
               ·Обмен на информация и добри практики в областта на спорта и физическата активност, като се постави акцент върху здравословния начин на живот, околната среда, социалните и образователните ценности на спорта и доброто управление в спорта.
            
            
               ·Продължаване на сътрудничеството в рамките на ежегодната Европейска седмица на спорта. 
            
            
            
               5.Обществено здравеопазване
            
            
               Страните ще работят съвместно с цел:
            
         
         
            
               ·Разработване на нов документ за здравната политика с компонент „Електронно здравеопазване“ с оглед подобряване на достъпа до здравни услуги и тяхното качество.
            
            
               ·Разглеждане на свързаните с пола аспекти на здравето, по-специално като се вземат предвид специфичните за жените здравни рискове и заболявания.
            
            
               ·Разработване и изпълнение на Многогодишния национален план за институционално развитие в областта на общественото здраве (ANSP). 
            
            
               ·Прилагане на нова национална програма за профилактика и контрол на незаразните болести с цел намаляване на тежестта, свързана със заболяванията, намаляване на разпространението на рисковите фактори и подобряване на контрола на болестите, в съответствие с Програмата за целите за устойчиво развитие до 2030 г. 
            
            
               ·Увеличаване на здравната грамотност, даване на възможност на общностите и населението да водят по-здравословен начин на живот.
            
            
               ·Засилване на сътрудничеството в областта на общественото здраве, по-специално с оглед подобряване на подготвеността за пандемии и прилагане на международните здравни регламенти, както и укрепване на здравните системи.
            
            
               ·Продължаване на сближаването на законодателството на ЕС в областта на заразните болести и на качеството и безопасността на човешките органи, предназначени за трансплантация. 
            
            
               ·Подготовка и започване на прилагането на насоките на Международната конференция по хармонизация на техническите изисквания при регистриране на лекарствени продукти за хуманна употреба (ICH).
            
            
            
               6.Икономическо развитие и пазарни възможности
            
            
               Страните ще работят съвместно за оказване на подкрепа на Република Молдова при изграждането на напълно функционираща пазарна икономика и постепенното привеждане на нейните политики в по-голямо съответствие с политиките на ЕС съгласно водещите принципи за макроикономическа стабилност, стабилни публични финанси, стабилна финансова система и устойчивост на платежния баланс. Това сътрудничество следва да допринася по-специално за постигане на следните цели: 
            
            
               ·Наблюдаване на макроикономическите промени, обсъждане на основните предизвикателства пред политиката и обмен на информация за най-добрите практики чрез засилване на редовния диалог по макроикономическите въпроси с цел да се подобри качеството на вземането на решения в сферата на икономическата политика.
            
            
               ·Продължаване на укрепването на независимостта, регулаторните правомощия и изграждането на капацитета на Националната банка на Молдова и на Националната комисия за финансовите пазари в областта на политиките за регулиране и надзор на финансовия сектор, за да се гарантира стабилността на финансовия сектор.
            
            
               ·Споделяне на опита на ЕС в областта на паричната и валутнокурсовата политика, включително относно международната роля на еврото с цел по-нататъшно развиване на капацитета на Република Молдова в тези области.
            
            
               ·Засилване на политиката на държавата по отношение на собствеността с цел повишаване на ефективността на държавните предприятия и намаляване на фискалните рискове, гарантиране на открита, конкурентна и прозрачна приватизация в съответствие с най-добрите практики на ЕС.
            
            
               ·Изпълняване на критериите за евентуално присъединяване към единната зона за плащания в евро (SEPA).
            
            
               ·Подобряване на институционалния капацитет, ефективността, прозрачността и регулаторната рамка в областта на конкуренцията.
            
            
            
               7.Дружествено право, счетоводство и одит и корпоративно управление
            
            
               Страните ще работят съвместно с оглед подготовка на Република Молдова за прилагане на правото на ЕС и на международните инструменти, посочени в съответните приложения към Споразумението за асоцииране, по-специално с цел: 
            
         
         
            
               ·Продължаване на сближаването на законодателството на Република Молдова относно одита и счетоводството с инструментите на ЕС и международните инструменти, посочени в приложение II към Споразумението за асоцииране.
            
            
               ·Обмен на своевременно подавана, уместна и точна информация за актуалното състояние на действащото законодателство и съответствието му с правото на ЕС, като се използва форматът, договорен между страните, с цел прилагане на правото на ЕС в съответствие с договорения график.
            
            
               ·Идентифициране на областите, в които следва да се осигури обучение, да се изгражда капацитет и да се предостави експертен опит.
            
            
               ·Продължаване на прилагането на реформата на системата на инспекторатите и различните контролни органи, за да се повиши ефикасността и да се намалят възможностите за корупция, като крайните цели са да се подобри бизнес средата и да се повиши качеството на правоприлагането и прилагането на стандартите. 
            
            
               ·Развиване на административния капацитет на държавните институции на Република Молдова, участващи в прилагането на дружественото право, счетоводството и одита и корпоративното управление.
            
            
               ·Започване на дискусии относно създаването на регистър на действителните собственици на дружествата.
            
            
               ·Подобряване на регулаторната рамка по отношение на уреждането на несъстоятелността/закриването на предприятия.
            
            
            
               8.Трудова заетост, социална политика и равни възможности
            
            
               Страните ще работят заедно, за да гарантират достойни и справедливи условия на труд за всички, да подсилят равните възможности и достъпа до пазара на труда, да се борят с бедността и социалното изключване. Страните ще работят заедно, за да гарантират достойни и справедливи условия на труд:
            
            
               — в рамките на 3—4 години:
            
            
               ·Пълно сближаване на молдовското законодателство със законодателството на ЕС в областта на труда и здравословните и безопасни условия на труд (ЗБУТ) в съответствие със сроковете, определени в Споразумението за асоцииране, и гарантиране на спазването на стандартите на Международната организация на труда (МОТ).
            
            
               ·Създаване на ефективна система за инспекция на труда за ЗБУТ и трудовите права и условия и привеждането ѝ в съответствие със стандартите на МОТ (правна рамка и капацитет).
            
            
               ·Разработване на подход за справяне с недекларирания труд и неформалната заетост.
            
            
               ·Засилване на капацитета на Обсерваторията на пазара на труда.
            
            
               ·Гарантиране на ефективен социален диалог и колективно договаряне. 
            
            
               — в рамките на 7 години:
            
            
               ·Ефективно прилагане на законодателството в областта на труда и ЗБУТ, по-специално чрез:
            
            
               –засилване на административния капацитет и капацитета за правоприлагане, по-специално на инспекцията по труда и съответните съдебни органи;
            
            
               –обучение на социалните партньори и други заинтересовани страни, съдии и др. и повишаване на осведомеността.
            
         
         
            
               ·Прилагане и наблюдение на подход за справяне с недекларирания труд и неформалната заетост.
            
            
               Увеличаване на равните възможности и достъпа до пазара на труда 
            
            
               — в рамките на 3—4 години:
            
            
               ·Разработване на подход в рамките на политиката, чрез който да се насърчи по-голямото участие на пазара на труда.
            
            
               ·Подобряване на подходите в рамките на политиката, чрез които да се подкрепи преходът на младите хора към работа.
            
            
               ·Засилване на капацитета на администрацията и институциите, отговарящи за разработването и прилагането на политиките за заетост и социалните политики, по-специално на службите по заетостта и социалните служби.
            
            
               ·Подобряване на положението по отношение на равния достъп на жените до пазара на труда и стремеж да се постигне равенство между мъжете и жените по отношение на платения труд, включително чрез подходяща защита на бременните работнички и гарантиране на равенство между половете по отношение на заплатите.
            
            
               — в рамките на 7 години:
            
            
               ·Засилване на капацитета на администрацията и институциите, отговарящи за разработването и прилагането на политиките за заетост и социалните политики, по-специално на службите по заетостта и социалните служби.
            
            
               Борба с бедността и социалното изключване
            
            
               — в рамките на 3—4 години:
            
            
               ·Гарантиране, че системата за социална закрила подкрепя активизирането (участието на пазара на труда), и гарантиране на адекватността и устойчивостта на социалното подпомагане и пенсионните схеми.
            
            
            
               9.Защита на потребителите 
            
            
               С оглед подготовка за прилагане на правото на ЕС и на международните инструменти, посочени в съответното приложение към Споразумението за асоцииране, страните ще работят съвместно с цел: 
            
            
               — в рамките на 3—4 години: 
            
            
               ·Изпълнение на Многогодишния план за институционално развитие на Агенцията за защита на потребителите. 
            
            
               ·Изпълнение на Многогодишния план за институционално развитие на националната Агенция по безопасност на храните. 
            
            
               ·Преглед на транспонирането на Регламент (ЕО) № 2006/2004 за сътрудничество в областта на защитата на потребителите с оглед на замяната му от 17 януари 2020 г. с Регламент (ЕС) 2017/2394 за сътрудничество в областта на защитата на потребителите, с който бяха въведени допълнителни минимални правомощия и изисквания за компетентните органи и други съответни разпоредби.
            
            
               ·Съгласие за добавяне на Директива 2013/11/ЕС за алтернативно решаване на потребителски спорове към списъка на достиженията на правото на ЕС в областта на защитата на потребителите, с които достижения трябва да се осигури съответствие.
            
         
         
            
               — в рамките на 7 години: 
            
            
               ·Създаване и привеждане в действие на национална система, даваща възможност за ефикасна комуникация между националните заинтересовани страни във връзка с опасните нехранителни потребителски продукти и изтеглянето им от пазара, вдъхновена от системата на ЕС за бърз обмен на информация. 
            
            
               ·Въз основа на оценка на ЕС за съответствието на съответната национална система с Директивата относно общата безопасност на продуктите страните ще обсъдят възможните стъпки, които да бъдат следвани в сътрудничеството им.
            
            
               ·Създаване и привеждане в действие на система за обмен на информация за опасни хранителни потребителски продукти въз основа на европейски образец на система за бързо предупреждение за храни и фуражи. 
            
            
               ·Интегриране на различните пунктове за проверка на безопасността на храните (граничен контролен пункт, служби за здравето на растенията и животните и Националния център за контрол и сертифициране на посевните култури и почвите) в една интегрирана и управлявана информационна система за управление. 
            
            
               ·По-нататъшно разработване и прилагане на основани на риска процедури за анализ/контрол на управлението във връзка с хранителните и нехранителните продукти. 
            
            
               ·Периодично извършване на оценка на Многогодишния план за институционално развитие на Агенцията за защита на потребителите и внасяне на промени в него при необходимост. 
            
            
               ·Периодично извършване на оценка на Многогодишния план за институционално развитие на националната Агенция по безопасност на храните и внасяне на промени в него при необходимост. 
            
            
               ·Продължаване на привеждането в съответствие с достиженията на правото на ЕС на правната и нормативната уредба на Република Молдова в областта на санитарните и фитосанитарните мерки. 
            
            
               ·Продължаване на постепенното сближаване на законодателството на Република Молдова със съответното законодателство на ЕС и международните инструменти.
            
            
               ·Насърчаване на развитието на независимите сдружения на потребителите, включително потребителските НПО, и на контактите между представителите на потребителите, както и на сътрудничеството между органите и НПО в областта на защитата на потребителите.
            
            
               ·Засилване на административния капацитет на службите, прилагащи законодателството за защита на потребителите в Република Молдова, по-специално чрез обучаване на държавните служители и други лица, представляващи интересите на потребителите, относно транспонирането на законодателството на ЕС и последващото му изпълнение и прилагане.
            
            
            
               10.Статистика
            
            
               Страните ще работят заедно, за да гарантират съответствието на националната статистическа система на Република Молдова със законодателството на ЕС в областта на статистиката, изложено в Сборника на статистическите изисквания на Евростат, както и спазването на Кодекса на европейската статистическа практика, в който се определят принципите за разработване, изготвяне и разпространение на статистически данни в рамките на Европейската статистическа система. Страните по-специално ще работят заедно за:
            
            
               — в рамките на 3—4 години:
            
            
               ·Гарантиране на професионалната независимост на Националната статистическа служба и други национални органи (служби, които предоставят официална статистическа информация).
            
            
               ·Развиване на капацитета на Националната статистическа служба, Националната банка на Молдова и други национални служби, които предоставят официална статистическа информация.
            
            
               ·Модернизиране на информационните системи на Националната статистическа служба и Националната банка на Молдова. Модернизирането следва да включва консолидиране на инфраструктурата на ИКТ (за Националната статистическа служба) в рамките на съществуващата правна рамка и прилагане на нови технологии, актуализирани методи и методики в процеса на изготвяне на статистиката и разпространение на данни.
            
            
               ·Засилване на координацията в националната статистическа система, включително идентифициране, одобрение и формализиране на другите национални органи (служби, които предоставят официална статистическа информация).
            
         
         
            
               ·Засилване на управлението на качеството в съответствие с европейските стандарти за качество и работа за укрепване на капацитета на Националната статистическа служба за приемане на система за управление на качеството.
            
            
               ·Разработване на насоки за систематична оценка на качеството и докладване в съответствие с европейските стандарти за качество.
            
            
               ·Стандартизиране на класификацията за липса на отговор във всички проучвания на домакинствата.
            
            
               ·Разработване на план за прилагане на разпоредбите на Закона за статистиката във връзка с получаването на безплатен достъп до административни източници на данни за статистически цели и създаване на формални механизми за премахване на съществуващите пречки пред достъпа до индивидуални данни за статистически цели.
            
            
               ·Актуализиране и подобряване на политиките за разпространение и комуникация.
            
            
               ·Подготовка и провеждане на преброяването на населението и жилищния фонд в рамките на 2020 г. 
            
            
               ·По-нататъшно засилване на капацитета за обучение на Националната статистическа служба, включително чрез създаване на Център за непрекъснато статистическо обучение.
            
            
               — в рамките на 7 години:
            
            
               ·Разработване на достатъчни и надеждни данни, които да позволят на Република Молдова да се присъедини към Европейския сравнителен доклад за иновациите. 
            
            
               ·Извършване на секторна оценка на специални статистически области (най-малко 5) спрямо съответствието с европейските статистически стандарти и адаптиране на изготвянето и разпространението на данни в съответствие с препоръките.
            
            
               ·Подобряване на процедурите за защита на данните в рамките на политиката за поверителност и свързаните с тях насоки, в съответствие със Закона за статистиката и стандартите на ЕС.
            
            
            
               11.Данъчна и митническа политика
            
            
               Страните ще продължат да си сътрудничат в митническата и данъчната област. Сътрудничеството ще включва работа в краткосрочен и средносрочен план за:
            
            
               ·Продължаване на сближаването на законодателството в митническата област чрез прилагане на Митническия кодекс от 2021 г. в съответствие с Митническия кодекс на Съюза и други актове, изброени в приложение XXVI към Споразумението за асоцииране.
            
            
               ·Прилагане на етап 5 от новата компютризирана система за транзита и присъединяване към Конвенцията за общ транзитен режим (понастоящем само статут на наблюдател).
            
            
               ·Продължаване на процеса на гарантиране на взаимното признаване на одобрените икономически оператори (ОИО).
            
            
               ·Въвеждане на ефикасна система за наблюдение на вноса на акцизни стоки (алкохол и тютюневи изделия), освободени от плащането на мита, акцизи и данък върху добавената стойност (ДДС). Предложените действия ще бъдат извършени чрез поставяне на специални знаци и намаляване на таваните за квалифициране на контрабандата като престъпление за прилагането на наказателна отговорност. 
            
            
               ·Подобряване на капацитета на данъчната администрация, за да се избегне натрупването на просрочени задължения, да се осигури ефективно събиране на данъците и да се засили борбата срещу данъчните измами и избягването на данъци.
            
            
               ·По-нататъшно развиване на сътрудничеството с Организацията за икономическо сътрудничество и развитие (ОИСР) и с данъчните администрации на държавите — членки на ЕС, чрез обмен на новопридобит опит и нови тенденции в областта на данъчното облагане. 
            
         
         
            
               ·Гарантиране на изпълнението на препоръките на експертите от Глобалния форум на ОИСР относно прозрачността и обмена на информация по данъчни въпроси.
            
            
               ·Гарантиране на запазването на правилата за безмитните магазини, които са в пълно съответствие с тези на ЕС, като се ограничат безмитните продажби за пътници, заминаващи за чужбина по въздух или по море.
            
            
               ·Засилване на сътрудничеството с Европейската служба за борба с измамите и Европейската прокуратура в борбата с контрабандата на цигари.
            
            
               ·Преразглеждане и засилване на санкциите в Наказателния кодекс и Кодекса за нарушенията, за да се гарантира подходящ възпиращ ефект при предотвратяването на контрабандата и отклонението от данъчно облагане и борбата с тях.
            
            
               ·Присъединяване към Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна.
            
            
               ·Привеждане на националното законодателство в съответствие с разпоредбите на правото на ЕС съгласно съответното приложение към асоциираното споразумение, а именно разпоредбите относно ДДС и акциза:
            
            
               Тютюневи изделия
            
            
               –Постепенно увеличаване на акциза върху тютюна до минималния праг на ЕС в съответствие със Споразумението за асоцииране. 
            
            
               Акцизи върху алкохола 
            
            
               –Привеждане на законодателството в съответствие с Директивата на ЕС относно структурата на акцизите върху алкохола и алкохолните напитки, като се гарантира привеждане в съответствие със структурата на ЕС.
            
            
               Данъчно облагане на енергийните продукти и електроенергията 
            
            
               –Привеждане на законодателството в съответствие с разпоредбите на съответното приложение към асоциираното споразумение, като се гарантира привеждане в съответствие с минималния праг на ЕС.
            
            
            
               12.Политика в областта на промишлеността и предприятията 
            
            
               Страните ще работят съвместно с цел допълнително подобряване на бизнес средата и нормативната уредба в Република Молдова с цел стимулиране на инвестициите и стопанската дейност на всички видове дружества, като се постави акцент върху МСП, включително микропредприятията. Това сътрудничество ще включва, но няма да се ограничава до:
            
            
               ·Приемане и изпълнение на новата програма за развитие на сектора на МСП за периода 2021—2025 г. въз основа на последната оценка на Законодателния акт за малкия бизнес в Европа (Small Business Act).
            
            
               ·Укрепване на капацитета на Организацията за развитие на малките и средните предприятия (ODIMM) да изпълнява програми за подкрепа на МСП.
            
            
               ·Улесняване на участието на Република Молдова в новата програма за единния пазар, конкурентоспособността и предприятията (част относно Програмата за конкурентоспособност на предприятията и малките и средните предприятия, включително в последващите действия в рамките на мрежата Enterprise Europe и „Еразъм за млади предприемачи“).
            
            
               ·Засилване на стопанските сдружения (включително отрасловите сдружения), за да се подобри диалогът между публичния и частния сектор.
            
            
               ·Работа заедно, включително с международните финансови институции, за по-нататъшно подобряване на достъпа на МСП до финансиране.
            
         
         
            
               ·Подсилване на доставчиците на услуги за развитие на бизнеса.
            
            
               ·Насърчаване на екологосъобразните практики на МСП в техните работни процеси за ефективно използване на ресурсите и устойчива икономика. 
            
            
               ·Стимулиране на разработването на програми и инструменти за повишаване на конкурентоспособността на МСП, като се следва подход за интелигентна специализация за национално и регионално развитие.
            
            
               ·Улесняване на трансфера на технологии и повишаване на знанията, капацитета и готовността на МСП да прилагат иновации. 
            
            
               ·Подкрепа за цифровата трансформация на частния сектор чрез улесняване на цифровата грамотност, стимулиране на автоматизацията и използването на изкуствен интелект.
            
            
               ·Укрепване на социалното предприемачество, особено в селските райони, като осъществим бизнес подход за молдовските МСП с цел намаляване на социалните неравенства, създаване на работни места и улесняване на достъпа на групите в неравностойно положение до икономически възможности.
            
            
               ·Сътрудничество и подкрепа на Република Молдова за приемането на основани на факти и ефективни мерки в подкрепа на молдовските МСП и работници по време на пандемията от COVID-19 и на етапа на възстановяване след тази пандемия.
            
            
            
               13.Земеделие и развитие на селските райони
            
            
               Страните ще си сътрудничат в областта на политиката и сближаването на законодателството с Общата селскостопанска политика (ОСП) на ЕС, и по-специално за:
            
            
               ·Насърчаване на модернизацията на селското стопанство, развитие на сектори с добавена стойност и потенциал за износ, като същевременно се гарантира трансфер на знания към земеделските стопани.
            
            
               ·Гарантиране на устойчиво управление на природните ресурси, по-специално предприемане на действия срещу ерозията на почвата, подпомагане на биологичното земеделие и изпълнение на действия, свързани с климата.
            
            
               ·Намаляване на уязвимостта на земеделския отрасъл спрямо климатични опасности.
            
            
               ·Подобряване на качеството на живота в селските райони, включително чрез диверсификация на икономическите дейности в селските райони и развитие на селския туризъм.
            
            
               ·По-нататъшно прилагане на подхода LEADER и разширяване на сътрудничеството с местните групи за действие. Интегрирането му в националните политики за развитие на селските райони.
            
            
               ·Разработване, насърчаване и изпълнение на секторни програми за отделни земеделски подотрасли.
            
            
               ·Развиване на капацитета на централната и местната администрация в сферата на политиките за развитие на селските райони. 
            
            
               ·Укрепване на капацитета на Агенцията за интервенции и плащания за селското стопанство с цел гарантиране на прозрачността, ефикасността и предвидимостта на отпусканата държавна помощ. 
            
            
               ·Разработване и изпълнение на програмата NARDS 2020+.
            
            
         
         
            
               14.Рибарство и морска политика
            
            
               Страните ще работят съвместно с цел:
            
            
               — в рамките на 3—4 години:
            
            
               ·Насърчаване на интегриран подход към водните и морските въпроси чрез създаване на механизъм за междуведомствена координация в областта на морското дело, съставен от съответните министерства и служби, който да ръководи работата по изпълнението на Общата морска програма за Черно море и Стратегията на ЕС за региона на река Дунав и да създаде съответните полезни взаимодействия между тях.
            
            
               ·Активен принос за изпълнението на Общата морска програма за Черно море, помощ за набелязването на подходящи за финансиране проекти и участие в редовните срещи на нейната ръководна група.
            
            
               ·Засилване на двустранното и многостранното сътрудничество и подпомагане на работата в рамките на Генералната комисия по рибарство за Средиземно море (GFCM) с оглед на по-нататъшния напредък по отношение на устойчивостта на рибарството и изпълнението на международните задължения в областта на рибарството и аквакултурите. 
            
            
               ·Подкрепа за изпълнението на подписаната през 2018 г. Декларация на министрите от София относно устойчивостта на рибарството в Черно море и устойчивото развитие на аквакултурите, както и за изпълнението на стратегията на GFCM за 2030 г.
            
            
               ·Засилване на техническото и научното сътрудничество в рамките на форумите на GFCM по въпросите на аквакултурите, по-специално центровете за аквакултури в Черно море за стимулиране на устойчивото развитие на аквакултурите.
            
            
               ·Гарантиране, че корабите, включени в списъка на корабите, извършващи незаконен, недеклариран и нерегулиран риболов, не са регистрирани в регионалните организации за управление на рибарството в Държавния корабен регистър на Република Молдова.
            
            
               ·Гарантиране, че всички кораби, извършващи риболов и свързани с риболов дейности, включително улов, преработка, доставка или транспортиране на риба, се смятат за риболовни кораби и вече не са регистрирани под знамето на Република Молдова. В този контекст терминът „риболовен кораб“, предвиден в националното законодателство на Молдова, следва да бъде в съответствие с международните инструменти, свързани с рибарството.
            
            
               ·Активно сътрудничество в борбата с незаконния, недеклариран и нерегулиран риболов. 
            
            
               — в рамките на 7 години:
            
            
               ·Насърчаване на устойчивото управление на ресурсите от аквакултури и постигане на напредък в събирането на данни за аквакултурите.
            
            
               ·Подобряване на ефективността на пазарите със стандарти за предлагане на пазара и проследимост на рибните продукти.
            
            
               ·По-нататъшно изпълнение на Общата морска програма за Черно море и нейните изменения чрез конкретни проекти и политически ангажимент за устойчива синя икономика както на национално, така и на регионално равнище.
            
            
            
               15.Енергетика
            
            
               Страните ще продължат да работят в тясно сътрудничество за подобряване на енергийната сигурност в Молдова и чрез повишаване на енергийната ефективност, както и чрез диверсификация на маршрутите и източниците на доставка на енергоносители. Съвместната цел продължава да бъде създаването на конкурентоспособен и прозрачен енергиен пазар в Република Молдова и неговото интегриране в енергийния пазар на ЕС чрез постепенно сближаване със законодателството на ЕС в областта на енергетиката. Република Молдова ще даде приоритет на енергията от възобновяеми източници и енергийната ефективност като основа за чистия и екологосъобразен енергиен преход на страната, в съответствие с целта на ЕС за неутралност по отношение на климата до 2050 г. Страните ще работят съвместно с цел:
            
            
               Сигурност на доставките 
            
            
               ·Подобряване на енергийната сигурност чрез увеличаване на диверсификацията на маршрутите и източниците за доставка на енергоносители, като например по-нататъшното развитие на местните ВЕИ, както и завършване и укрепване на енергийните междусистемни връзки с ЕС. По-специално:
            
         
         
            
               –Улесняване на пълното използване на пазара на газ на наскоро завършения газопровод „Унгени-Чишинев“ чрез гарантиране на правилно прилагане на съответните правни разпоредби в първичното и вторичното законодателство, включително кодексите за газопреносната мрежа, за да се даде възможност за допълнителни доставки на конкурентна основа и по-голяма взаимна свързаност с ЕС. 
            
            
               –Финализиране на междусистемните връзки с румънската електроенергийна система за диверсифициране на доставките на електроенергия за Република Молдова.
            
            
               
                  — в рамките на 3—4 години:
               
            
            
               Интегриране на енергийните пазари
            
            
               ·Продължаване на предприемането на стъпки за допълнително интегриране на енергийния пазар на Република Молдова с ЕС.
            
            
               ·Постепенно увеличаване на сближаването на законодателството на Република Молдова в областта на енергетиката със законодателството на ЕС, в съответствие с (преразгледаното) приложение VIII към Споразумението за асоцииране и задълженията съгласно Договора за създаване на Енергийна общност. 
            
            
               ·Цялостно прилагане на 3-тия енергиен пакет. С оглед на това възможно най-скоро да приключи отделянето в секторите на електроенергията и природния газ, в съответствие с ангажиментите по Договора за създаване на Енергийна общност и в тесни консултации със Секретариата на Енергийната общност, с цел да се постигне напредък в либерализацията на пазара, да се даде възможност за истински достъп на трети страни и отваряне на пазара и да се гарантира независимостта, както и отчетността на националния регулаторен орган за осигуряване на прозрачна и стабилна регулаторна среда.
            
            
               ·Повишаване на прозрачността в електроенергийния сектор за създаване на привлекателен и стабилен инвестиционен климат чрез справяне с институционалните, правните, фискалните и други условия. 
            
            
               Енергийна ефективност, възобновяема енергия — преход към чиста енергия
            
            
               ·Подобряване на енергийната ефективност като цяло, но с приоритет върху строителния сектор. 
            
            
               ·Увеличаване на дела на възобновяемите източници в енергийния сектор, като същевременно се гарантира, че енергийните доставки остават сигурни и достъпни за потребителите и дружествата. За да се случи това, от съществено значение е енергийният пазар да бъде напълно интегриран, взаимосвързан и постепенно цифровизиран.
            
            
               ·Въз основа на закона за насърчаване на използването на енергия от възобновяеми енергийни източници да се разработят схеми за подпомагане, административни правила и други мерки, необходими за насърчаване на по-голямото използване на възобновяеми енергийни източници, като същевременно се гарантира, че енергийните доставки остават сигурни и достъпни за потребителите и дружествата.
            
            
               ·Създаване на благоприятна и стабилна, основана на пазара инвестиционна рамка за увеличаване на инвестициите в енергия от възобновяеми източници, като се използват най-добрите практики на ЕС.
            
            
               ·Гарантиране на декарбонизация на възможно най-ниска цена чрез интелигентно интегриране на възобновяемите енергийни източници, енергийната ефективност и други устойчиви решения в различните сектори.
            
            
               Ядрена безопасност
            
            
               
                  — в рамките на 7 години:
               
            
            
               ·Сътрудничество в областта на безопасното управление на радиоактивни отпадъци в Република Молдова чрез оказване на подкрепа за изпълнението на Националната стратегия за управление на радиоактивните отпадъци от 2017 г.
            
            
            
               16.Транспорт
            
            
               Страните ще работят съвместно, за да гарантират по-нататъшно прилагане на правото на ЕС, посочено в приложенията към Споразумението за асоцииране, и за да окажат подкрепа на Република Молдова с акцент върху свързаността, пътната безопасност и устойчивите транспортни системи. Това сътрудничество ще включва работа с цел:
            
         
         
            
               — в областта на свързаността
            
            
               ·Прилагане на разпоредбите на Общото споразумение в областта на въздухоплаването между ЕС и Република Молдова, което има потенциал да стимулира туризма, а оттам и икономическото развитие на страната. 
            
            
               ·Сътрудничество с Република Молдова при разработването и прилагането на нов документ за националната политика в областта на транспорта (мобилността), включително документ за националната морска политика.
            
            
               ·Повишаване на стандартите за безопасност, сигурност и морска околна среда, което да доведе до подобряване на показателите на Република Молдова за държавата на знамето съгласно Парижкия меморандум за разбирателство относно държавния пристанищен контрол.
            
            
               ·Сътрудничество с Република Молдова при реформирането на сектора на нейния вътрешен воден транспорт, включително чрез изграждане на капацитет и институционално изграждане.
            
            
               ·Изпълнение на инфраструктурни проекти, определени в рамките на разширяването на индикативната основна мрежа TEN-T и включени в индикативния план за действие за инвестиции в TEN-T, изготвен от Комисията през януари 2019 г. Изпълнението на приоритетните проекти, набелязани в плана за действие, следва да доведе до завършване на индикативната основна мрежа TEN-T до 2030 г., което да осигури по-добри, по-ефикасни и по-безопасни транспортни връзки между ЕС и Република Молдова. Обмисляне на по-нататъшното развитие на свързващата роля на Черноморския басейн по отношение на свързаността.
            
            
               
            
               — в областта на пътната безопасност
            
            
               ·Подобряване на настоящата система на Република Молдова за събиране на данни, свързани с безопасността на движението по пътищата, чрез разработване на национална база данни за пътната безопасност, която би могла да послужи като основа за по-специфична политика за пътна безопасност (политика за пътна безопасност и документи за планиране на изпълнението). 
            
            
               — в областта на устойчивите транспортни системи
            
            
               ·Реформиране на железопътния сектор с цел осигуряване на конкурентоспособни, надеждни и безопасни железопътни услуги, които биха могли да спомогнат за пренасочването на товарните превози от автомобилния към железопътния транспорт, като по този начин допринесат за по-устойчивия транспортен сектор. 
            
            
               ·Подобряване на градската мобилност с оглед на декарбонизацията на транспортния сектор и развиване на по-тясно сътрудничество в областта на планирането на устойчивата градска мобилност. 
            
            
               ·Провеждане на съвместни кампании за повишаване на осведомеността, насочени към обществеността, за да се запознаят гражданите с алтернативни начини за мобилност в градовете, като например колоездене и обществен транспорт, с цел намаляване на замърсяването и задръстванията. 
            
            
               ·Подкрепа за навлизането на енергийноефективни превозни средства с цел намаляване на замърсяването и подобряване на екологичните показатели на транспортния сектор.
            
            
               ·Държавите — членки на ЕС, да разгледат възможността за постепенно отваряне на пазара на автомобилния транспорт въз основа на постигнатия от Република Молдова напредък при транспонирането на съответното законодателство на ЕС.
            
            
            
               17.Туризъм 
            
            
               Страните ще работят заедно за укрепване на развитието на конкурентоспособен и устойчив туристически сектор като фактор, който генерира икономически растеж и заетост.
            
            
            
               18.Регионално развитие
            
         
         
            
               Страните ще си сътрудничат за регионалното развитие в Република Молдова, като се стремят към икономическо, социално и териториално сближаване с ЕС. Особено внимание се отделя на повишаването на конкурентоспособността и устойчивото развитие на регионите, намаляването на различията и подобряването на качеството на живот на гражданите, използването на възможностите за сътрудничество и съсредоточаването върху разработването и изпълнението на стратегията за интелигентна специализация, изпълнението на макрорегионалната стратегия на ЕС за региона на река Дунав и сътрудничеството в транснационалните и трансграничните програми на ЕС с държавите членки.
            
            
               Страните ще работят съвместно с цел:
            
            
               
                  — в рамките на 3—4 години:
               
            
            
               ·Допълнително задълбочаване на участието на Република Молдова в стратегията на ЕС за региона на река Дунав, за да се възползва от обмена на опит и най-добри практики с участващите региони от държави — членки на ЕС.
            
            
               ·Изграждане на адекватен капацитет на национално/регионално/местно равнище за участие във всички програми за трансгранично сътрудничество (ТС).
            
            
               ·Активно участие в разработването на програмите за трансгранично сътрудничество по Interreg NEXT за периода 2021—2027 г. (програма за Румъния/Република Молдова и Черноморския басейн) и програмата по Interreg за Дунав за периода 2021—2027 г., включително повишаване на капацитета на необходимите структури за управление и контрол.
            
            
               ·Продължаване на изпълнението на програмите за трансгранично сътрудничество по ЕИС за периода 2014—2020 г. и на следващото програмиране за трансгранично сътрудничество за периода 2021—2027 г. (Съвместна оперативна програма на Румъния/Република Молдова и Съвместна оперативна програма „Черно море“) и Програмата за транснационално сътрудничество по река Дунав по Interreg V-B.
            
            
               ·Продължаване на работата по стратегията за интелигентна специализация (S3) и завършване на процеса на търсене на предприемачески потенциал през 2020 г. Прилагане на S3 в съответните области на политиката за определяне на инвестиционните решения за научни изследвания и иновации. Освен това инвестиции в изграждането на капацитет и управлението на стратегията, по-специално чрез създаване на механизъм за междуведомствена координация и стабилна рамка за изпълнение.
            
            
               
                  — в рамките на 7 години:
               
            
            
               ·Разработване на нов документ за политиката за регионално развитие на цялата територия на страната с цел да се насърчава по-балансиран растеж в страната като цяло.
            
            
               ·Страните ще си сътрудничат за използване на възможностите на приоритетите на S3 за постигане на националните цели, определени в политиките за подпомагане на градското развитие, предприемачеството, човешкия капитал, развитието на нови умения, подкрепата за иновациите (предприемачество), научноизследователската и развойната дейност, икономическата и промишлената политика, с оглед на това тя да се доближи до съществуващата практика в държавите членки от Европа. Приоритетите на S3 са основани на доказателства и произтичат от процес на участие, ръководен от съответната служба на Комисията — Съвместния изследователски център. Прилагане на приоритетите на S3 в съответните области на политиката, по-специално в националната регионална политика, в политиката за научни изследвания и иновации, и по-специално при програмирането на средствата по ИССРМС — Глобална Европа. Наблюдаване на прилагането на стратегията и редовно преразглеждане на процеса на търсене на предприемачески потенциал. Сътрудничество със съответните държави — членки на ЕС, и партньорите от Източното партньорство по приоритетите на S3 с оглед насърчаване на развитието и модернизирането на търговските и транснационалните вериги за създаване на стойност. Присъединяване към платформата S3 с цел консолидиране и задълбочаване на опита. 
            
            
               ·Страните ще си сътрудничат за създаване на условия за основна инфраструктура за увеличаване на равнището на частните инвестиции в икономиката, както и за развитие на предприемачеството на регионално равнище.
            
            
               ·Установяване на пълно управление, което да гарантира, че S3 се прилага като основа за определяне на инвестиционните решения в областта на научните изследвания и иновациите с оглед увеличаване на потенциала за иновации на регионите и на цялата страна. Редовен преглед на стратегията за интелигентна специализация и на нейното изпълнение. Актуализиране на стратегията най-малко на всеки пет години или по-рано, когато обстоятелствата го налагат.
            
            
               ·Засилване на участието на заинтересованите страни и гражданското общество в процесите на вземане на решения чрез прилагане на Европейския кодекс на поведение за партньорство и консолидиране на партньорството между всички страни. 
            
            
               ·Укрепване на институционалния и оперативния капацитет на националните, областните и местните институции в областта на регионалното развитие, включително дейност по разработване на ефективна система за многостепенно управление и ясно разделение на отговорностите.
            
            
            
               19.Гражданска защита
            
            
               Страните ще работят заедно за засилване на сътрудничеството между ЕС и Република Молдова в областта на предотвратяването, готовността и реакцията при бедствия с цел:
            
            
               Превенция 
            
            
               ·Укрепване на свързан с множество опасности и множество заинтересовани лица интегриран подход към управлението на риска от бедствия.
            
         
         
            
               ·Укрепване на връзките между намаляването на риска от бедствия и устойчивостта към изменението на климата и адаптирането към него.
            
            
               ·Засилване на прогнозирането, свързано с множество опасности и множество заинтересовани лица и системи за ранно предупреждение, както и механизмите за комуникация при риск от бедствия и извънредни ситуации.
            
            
               ·По-добро разбиране на рисковете чрез насърчаване на събирането и споделянето на данни за базовите загуби и щети.
            
            
               Готовност 
            
            
               ·Подобряване на готовността при бедствия за ефективна реакция чрез обмен на експертен опит и най-добри практики, обучения, учения и други инициативи за изграждане на капацитет.
            
            
               ·Изграждане на връзка между изграждането на капацитет и пропуските в капацитета за реагиране.
            
            
               ·Подкрепа за ефективното използване на системите за ранно предупреждение;
            
            
               ·Укрепване на връзките между научната общност и оперативната област, както и лицата, отговорни за вземането на решения, с цел преодоляване на знанията и технологичните пропуски в управлението на риска от бедствия.
            
            
               ·Подобряване на осведомеността на населението за рисковете от бедствия относно основните рискове от бедствия.
            
            
               Отговор 
            
            
               ·Осигуряване на ефективна 24-часова комуникация, включително обмен на ранни предупреждения и информация относно извънредни ситуации с големи мащаби, засягащи ЕС и Република Молдова, както и трети държави, в които някоя от страните участва в реагирането при бедствия.
            
            
               ·Улесняване на оказването на взаимопомощ и регионална помощ, по-специално чрез Механизма за гражданска защита на Съюза, в случай на тежки извънредни ситуации, когато е подходящо и при условие че има на разположение достатъчно ресурси.
            
            
               ·Насърчаване на прилагането на законодателството в подкрепа на приемащата държава.
            
            
               ·Насърчаване на ефективна междуинституционална координация и междусекторни връзки за улесняване на международната помощ при операции за реагиране при бедствия.
            
            
               ·По-нататъшно укрепване на способностите за получаване и предоставяне на международна помощ.
            
            
            
               20.Научни изследвания и иновации
            
            
               Страните ще работят съвместно с цел: 
            
            
               
                  — в рамките на 3—4 години:
               
            
            
               ·Изпълнение на Стратегическата програма за научни изследвания и иновации за Черно море — функция за регионален дневен ред на Черноморското взаимодействие.
            
         
         
            
               ·Увеличаване на размера на финансирането от публичния бюджет за публични структури за научни изследвания и иновации и стимулиране на привличането на частни ресурси.
            
            
               ·Извършване на институционалната оценка на организациите в областта на научните изследвания и иновациите, предвидена в Кодекса за науката и иновациите, последвана от концентриране на ресурси в организациите, осъществяващи дейност в областта на научните изследвания и иновациите.
            
            
               ·Разгръщане на пълния потенциал на Националната програма за научни изследвания и иновации за периода 2020—2023 г.
            
            
               ·Засилване на участието на научната общност/научноизследователските организации в програмата „Хоризонт Европа“.
            
            
               ·Прилагане на международни стандарти за оценка за научноизследователски проекти и големи научни инициативи; включване на чуждестранни експерти в прегледа и оценката на проектните предложения.
            
            
               
                  — в рамките на 7 години:
               
            
            
               ·Изпълнение на Споразумението между Европейския съюз и Република Молдова относно участието на Република Молдова в програмата на Съюза „Хоризонт Европа“ — рамковата програма за научни изследвания и иновации.
            
            
               ·Повишаване на конкурентоспособността на молдовската икономика чрез иновации: подкрепа за ефективността на икономическите оператори, за прехода от основана на разходите конкурентоспособност към основана на иновациите конкурентоспособност.
            
            
               ·Засилване на ролята и статута на националната система за научни изследвания и иновации като ресурс за развитие и благосъстояние, като се насърчават високите постижения в научните изследвания в контекста на приоритетите на Европейското научноизследователско пространство.
            
            
               ·Развитие на високоефективни научноизследователски организации, които да могат да станат регионални оператори.
            
            
               ·Осигуряване на тясно и системно сътрудничество на научноизследователските институции от Република Молдова и научно-академичната среда с частната и икономическата среда, въз основа на взаимна полза.
            
            
               ·Установяване на сътрудничество между лицата, отговорни за вземането на решения (централни, местни органи) и научноизследователската общност и институциите за иновации.
            
            
               ·Изграждане на критична маса от изследователи, необходима за превръщането на областите на научните изследвания и иновациите във фактор за икономически растеж, като се обръща внимание на участието на младите хора в научните дейности, както и на повишаването на имиджа на изследователя в обществото.
            
            
               ·Значителна част от научноизследователските и иновационните дейности да бъдат насочени към обществени въпроси за развитие на капацитета на публичната система за научни изследвания и иновации за идентифициране и отговор на местните нужди на обществото, както и на реалните предизвикателства в световен мащаб.
            
            
            
               21.Култура, аудио-визуална политика и медии
            
            
               Култура
            
            
               Страните ще работят съвместно с цел:
            
            
               ·Засилване на прилагането на Конвенцията на ЮНЕСКО от 2005 г. за опазване и насърчаване на многообразието от форми на културно изразяване.
            
            
               ·Ще си сътрудничат за развитието на приобщаваща културна политика в Република Молдова и за опазването и придаването на по-голямо значение на културното и природното наследство с цел насърчаване на социално-икономическото развитие.
            
         
         
            
               ·Укрепване на културната връзка на Република Молдова с диаспората.
            
            
               ·Увеличаване на участието на операторите от културния и творческия сектор на Република Молдова в програми за културно/аудио-визуално сътрудничество, по-специално в програмата „Творческа Европа“.
            
            
               Аудио-визуална политика и медии
            
            
               ·Приемане на вторично законодателство за Кодекса за аудио-визуалните медийни услуги на Република Молдова и гарантиране на неговото пълно и ефективно прилагане.
            
            
               ·Гарантиране на ефективна и лоялна конкуренция в рекламния сектор. 
            
            
               ·Гарантиране на ефективното прилагане на Кодекса за аудио-визуалните медийни услуги на Република Молдова с цел справяне с концентрацията на собствеността върху медиите в съответствие с най-добрите практики на ЕС. 
            
            
               ·Извършване на партньорска проверка на Аудио-визуалния съвет.
            
            
               ·Гарантиране на напълно прозрачни и приобщаващи процеси при изменението на аудио-визуалното законодателство, включително транспонирането на европейските стандарти. 
            
            
               ·Гарантиране на постоянен диалог относно аудио-визуалната политика и приложимите международни стандарти. 
            
            
               ·Сътрудничество в борбата срещу изказванията, проповядващи вражда и омраза, расизма и ксенофобията в областта на аудио-визията и медиите. 
            
            
               ·Осъществяване на процеса на цифровизация.
            
            
            
               22.Обществени кампании и публичност
            
            
               Страните ще работят съвместно с цел:
            
            
               ·Осигуряване на аргументирана и целенасочена комуникация относно възможностите и осезаемите ползи от Споразумението за асоцииране между ЕС и Република Молдова, като се постави акцент върху задълбочената и всеобхватна зона за свободна търговия. 
            
            
               ·Осигуряване на адекватна публичност на всички проекти и програми на ЕС и на тяхното въздействие, чрез тясно сътрудничество с различни медии, гражданското общество и бизнес средите на местно, регионално и национално равнище.
            
            
               ·Предприемане на комуникационни кампании, насочени към стимулиране и поддържане на общественото търсене на трансформиращата програма за реформи, залегнала в Споразумението за асоцииране.
            
            
               ·Засилване на сътрудничеството в областта на стратегическата комуникация с цел укрепване на устойчивостта на държавата и обществото срещу дезинформацията. По-специално подкрепа за изграждане на институционален капацитет за справяне с отрицателните последици от невярната информация и дезинформацията, особено в онлайн пространството, насочени към измама на широката общественост и улеснени от технологиите в областта на ИИ, което едновременно с това е сериозна заплаха за демократичните политически процеси и процесите на изготвяне на политики, тъй като излага на риск здравето, сигурността и околната среда на гражданите и подкопава доверието в публичните институции.
            
            
               ·Разширяване и разнообразяване на рамката за практическо сътрудничество за включване на участници от гражданското общество и други заинтересовани участници и институции.
            
            
         
         
            
               V. Търговия и свързани с търговията въпроси (ЗВЗСТ)
            
            
               Страните ще продължат да задълбочават интеграцията въз основа на Споразумението за асоцииране и задълбочената и всеобхватна зона за свободна търговия (ЗВЗСТ). Ефективното прилагане на Споразумението за асоцииране и на предвидената в него ЗВЗСТ, което е свързано с по-широкия процес на регулаторно сближаване и съответните необходими реформи, допринася за създаването на условия за засилени икономически и търговски отношения с ЕС, водещи до по-нататъшна постепенна икономическа интеграция на Република Молдова във вътрешния пазар на Европейския съюз, както е предвидено в Споразумението за асоцииране. По-специално страните напредват в прилагането на дял V от Споразумението за асоцииране („Търговия и свързани с търговията въпроси“) и приложенията към него, които се актуализират редовно, за да бъдат отразени най-новите достижения на правото на ЕС, и са изменени в рамките на третия годишен преглед, предвиден в член 147 от Споразумението за асоцииране (сключено през януари 2020 г.
                  6
               ). 
            
            
               Страните признават ползите от ЗВЗСТ за укрепване на търговските отношения между двете страни, илюстрирани от значителното увеличение на търговията на Молдова с ЕС, което представлява 53 % от общата търговия на Република Молдова през 2020 г., и ще работят за по-нататъшно консолидиране на търговските потоци въз основа на засилено законодателно и регулаторно привеждане в съответствие.
            
            
               Страните съзнават, че пълният потенциал на това споразумение все още не е реализиран, особено по отношение на разрешенията за достъп до пазара. Поради това е от приоритетно значение да се разширят категориите продукти от животински произход, изнасяни от Република Молдова за пазара на ЕС, като се започне с птичето месо и яйцата от клас B. 
            
            
               Що се отнася до напр. либерализирането на достъпа до пазара от молдовска страна, в съответствие с приложение XV-Г към Споразумението за асоцииране, тя ще бъде извършена постепенно за някои продукти до 2024 г. Двете страни си сътрудничат редовно, включително чрез двустранните структури, създадени в рамките на Споразумението за асоцииране между ЕС и Молдова, както и в многостранни рамки, и обменят информация по всички аспекти, свързани с изпълнението на Споразумението за асоцииране/ЗВЗСТ, включително, наред с другото, статистически данни, използване на тарифни квоти и ефективно прилагане на механизма за недопускане на заобикаляне. Във връзка с това, като част от допълнителното либерализиране на достъпа до пазара съгласно Споразумението за асоцииране, страните приветстват решението на Комитета за асоцииране ЕС — Молдова в състав „Търговия“ по отношение на някои селскостопански продукти да бъдат увеличени тарифните квоти и праговете за борба със заобикалянето на мерките.
            
            
               По отношение на регулаторното сближаване страните ще си сътрудничат за постигане на сближаване със законодателството на ЕС и най-добрите международни практики, както е посочено в съответните глави и приложения към дял V от Споразумението за асоцииране/ЗВЗСТ. Като въпрос с висок приоритет Република Молдова ще продължи да укрепва националната институционална рамка, за да гарантира независимо прилагане, изпълнение и мониторинг на новото законодателство, прието във всяка съответна област. 
            
            
               Република Молдова редовно ще информира ЕС за актуалното състояние на законодателното сближаване чрез специализираните подкомитети и в рамките на годишния комитет за асоцииране в състав „Търговия“. Тези органи, създадени със Споразумението за асоцииране, редовно ще наблюдават и оценяват конкретния напредък във всяка съответна област спрямо графиците за изпълнение, предвидени в съответните глави и приложения към Споразумението за асоцииране. Когато е целесъобразно и със съгласието на двете страни, ЕС ще предоставя помощ и експертен опит, за да помогне на молдовските власти в този процес. 
            
            
               Работата в следните области, свързани с търговията, които са включени в съответните глави от дял V от Споразумението за асоцииране, се смята за приоритет: 
            
            
               ·Технически регламенти, стандартизация и свързана инфраструктура
            
            
               Страните ще работят съвместно за постигане на съответствие с техническите регламенти, стандартизацията, метрологията, акредитацията, процедурите за оценка на съответствието и системата за наблюдение на пазара на Съюза, в рамките на сроковете и в съответствие с изискванията, предвидени в глава 3 и съответните приложения. Страните ще си сътрудничат при изготвянето на оценка на пропуските по отношение на капацитета на молдовските органи и съответните публични органи за експортно ориентираните сектори.
            
            
               ·Санитарни и фитосанитарни мерки
            
            
               Страните ще работят съвместно за по-голямо сближаване на санитарните и фитосанитарните стандарти за храните и фуражите и на законодателството и практиката на Република Молдова в областта на здравето на растенията и животните и хуманното отношение към животните с тези на ЕС, в рамките на сроковете и в съответствие с изискванията, определени в глава 4 и съответните приложения. Националната агенция по безопасност на храните следва да гарантира правилното прилагане и изпълнение на тези разпоредби. Процесът на получаване на разрешение за износ на молдовски продукти за Съюза продължава, по-специално за птичето месо и за яйцата от клас B, като по него е постигнат значителен напредък и през 2021 г. за млечните продукти той е довел до предоставяне на достъп до пазара за тези продукти. Освен това страните признават постигането на конкретни резултати, които улесняват търговията със селскостопански и хранителни продукти, в полза на потребителите и промишлеността от двете страни на границата, и се ангажират да продължат това сътрудничество.
            
            
               Сътрудничеството между страните ще се отнася до:
            
            
               — в рамките на 3—4 години: 
            
            
               ·Допълнително подобряване на инфраструктурата и свързания с нея капацитет, необходими за прилагане на законодателството, по-специално лабораториите, работещи в областта на здравето на животните, здравето на растенията и безопасността на храните, и граничните инспекционни пунктове, в съответствие с изискванията на ЕС.
            
            
               ·Разширяване на обхвата на акредитираните методи на всички лаборатории, участващи в контрола на работниците за изпълнение на санитарните и фитосанитарните изисквания за износ на хранителни продукти от животински произход от Република Молдова за ЕС.
            
            
               ·Разработване и прилагане на национална система за бързо предупреждение за храни и фуражи и свързване със системата на ЕС.
            
            
               ·Прилагане в Република Молдова на европейската система за сертифициране и контрол на вино и алкохолни продукти, предназначени за пазарите на ЕС.
            
            
               — в рамките на 7 години:
            
            
               ·Подкрепа за усилията на Националната агенция по безопасност на храните в процеса на акредитация по ISO 17020 — Оценка на съответствието — Изисквания за дейността на различни видове органи, извършващи инспекция.
            
         
         
            
               ·Митници и улесняване на търговията
            
            
               Страните ще работят съвместно за привеждане на законодателството на Република Молдова в съответствие с правото на ЕС, Практическите насоки на ЕС за митниците и съответните международни стандарти, в сроковете и в съответствие с изискванията на глава 5 и съответните приложения. В краткосрочен план Република Молдова ще приложи новия Митнически кодекс от 2021 г. и законодателството за неговото прилагане в съответствие с Митническия кодекс на Съюза и други актове, изброени в приложение XXVI към Споразумението за асоцииране между ЕС и Република Молдова, и ще работи за присъединяване към Конвенцията за общ транзитен режим (понастоящем само статут на наблюдател). Процесът на гарантиране на взаимното признаване на одобрените икономически оператори (ОИО) също приключва в средносрочен план.
            
            
               ·Правила за произход
            
            
               Страните ще работят заедно за прилагане на новите разпоредби на преразгледаната Паневросредиземноморска конвенция, по-специално в областта на доказателствата за произход (издаване и проверка, спазване на правилата за произход) и митническото сътрудничество, както и за адаптиране на националното законодателство към тези разпоредби.
            
            
               ·Установяване, търговия с услуги и електронна търговия
            
            
               Страните ще продължат своя диалог относно установяването, търговията с услуги и електронната търговия съгласно съответните разпоредби на глава 6 и съответните приложения. Те ще изпълняват ангажиментите, поети в областите на услугите, обхванати от настоящата глава, в съответствие със сроковете, предвидени в съответните приложения. 
            
            
               Страните ще работят заедно в подкрепа на реформите, насочени към подобряване на секторното сътрудничество в цифровата икономика и улесняване на електронната търговия между двете страни.
            
            
               ·Обществени поръчки
            
            
               Страните ще работят заедно за прилагане от страна на Република Молдова на глава 8 и свързаните с нея приложения. За приоритет ще се смятат изпълнението и прилагането на законодателните промени, предвидени на всички етапи от индикативния график за институционална реформа, сближаване и достъп до пазара (пътна карта в приложение XXIX-Б). В случай че ЕС потвърди изпълнението на условията, определени на няколко етапа от настоящата пътна карта, Комитетът за асоцииране в състав „Търговия“ ще приеме съответното съвместно решение за предоставяне на допълнителен взаимен достъп до пазара, както е предвидено в пътната карта.
            
            
               Страните насърчават правителството на Молдова да продължи да прилага законодателни реформи за съответствие на системата със стандартите на ЕС и международните стандарти, включително разработването и въвеждането на електронна система за обществени поръчки.
            
            
               Страните ще продължат да работят заедно за укрепване на националното законодателство относно средствата за правна защита и обжалването при възлагането на обществени поръчки, секторни договори, концесии за строителство и концесии за услуги.
            
            
               Страните ще продължат да работят заедно за прозрачността и отчетността на обществените поръчки. 
            
            
               ·Права върху интелектуална собственост (ПИС)
            
            
               Страните ще продължат да работят съвместно за привеждане на законодателството на Република Молдова в съответствие с правото на ЕС и с международните стандарти за защита на правата върху интелектуална собственост, включително географските означения, както е посочено в глава 9. Съответните национални институции в Република Молдова гарантират правилното прилагане и изпълнение на тези разпоредби.
            
            
               ·Конкуренция
            
            
               Страните ще работят заедно за прилагането на глава 10. Това сътрудничество ще обхваща институционалната рамка и съответния административен капацитет на органа за защита на конкуренцията на Република Молдова, включително въз основа на новия инструмент на ЕС в областта на конкуренцията, обхващащ цифровите платформи и пазари, с цел да се гарантира ефективното прилагане на съответното законодателство в областта на конкуренцията.
            
            
               ·Прозрачност
            
            
               Гарантира се свободен и лесен достъп до обществена информация, както е предвидено в закона. Република Молдова ще спазва ангажиментите за прозрачност в съответствие с разпоредбите на глава 12, включително по отношение на публикуването на правителствени решения и администрирането на мерки с общо приложение.
            
            
               ·Търговия и устойчиво развитие
            
            
               Страните ще продължат диалога и работата си по въпросите, обхванати в глава 13. Това обхваща по-специално обмена на информация относно развитието на трудовите стандарти, създаването на подходяща система за инспекция на труда, отговаряща на всички международни основни трудови стандарти, и прилагането на Кодекса на труда, в съответствие със съответните стандарти на МОТ
                  7
               . Във връзка с това краткосрочният приоритет е насочен към гарантиране на ефективен надзор и контрол на трудовото законодателство и на законодателството в областта на ЗБУТ и условията в съответствие със стандартите на МОТ и принципите на ЕС в Република Молдова (правна рамка и капацитет) и в средносрочен план — към поддържане на защитата на труда и насърчаване на достойния труд. Ще бъде наблюдавано и изпълнението на многостранните споразумения относно околната среда, подписани от страните.
            
         
         
            
            
               ______________
            
            
            
         
         
            
                  
                     (1)
                  
                        OВ EС L 260, 30.8.2014 г., стр. 4.
               
               
                  
                     (2)
                  *
                        Док. St 10057/17.
               
               
                  
                     (3)
                  
                        Отвъд многостранната основа на Източното партньорство, рамката на ЕС „Черноморско взаимодействие“ добавя съдържание към тези приоритети чрез регионално сътрудничество, със специален акцент върху синята икономика и нейната Обща морска програма за Черно море. Ползата от „Черноморското взаимодействие“ и неговото прилагане се признава в заключенията на Съвета по външни работи от юни 2019 г. относно ангажимента на ЕС към черноморското регионално сътрудничество.
               
               
                  
                     (4)
                  
                  
                     
                           В съответствие с Насоките за подобряване на събирането и използването на данни относно равенството, публикувани от подгрупата за данни относно равенството към Групата на високо равнище по въпросите на недискриминацията, равенството и многообразието, юли 2018 г., и достъпни на адрес: 
                        
                           https://fra.europa.eu/sites/default/files/fra_uploads/ec-july-2018-guidelines-equality-data-collection.pdf
                        
                        .
                     
                  
               
               
                  
                     (5)
                  
                  
                     
                           Според насоките на Съвета на Европа балансирано участие на жените и мъжете означава, че представителството на жените и на мъжете във всеки орган за вземане на решения в политическия или обществения живот не трябва да е под 40 % (Препоръка Rec(2003) 3 на Комитета на министрите към държавите членки относно балансираното участие на жените и мъжете в процеса на вземане на политически и публични решения).
                     
                  
               
               
                  
                     (6)
                  
                  
                     
                           Решение № 1/2020 на Комитета за асоцииране ЕС — Република Молдова в състав „Търговия“ от 23 януари 2020 г. за актуализиране на приложение XV (Премахване на мита) към Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна. 
                     
                  
               
               
                  
                     (7)
                  
                  
                     
                           Страните ще имат предвид, че приоритетите относно правата на синдикалните организации и основните стандарти в областта на трудовата заетост, предвидени в раздел I.11, както и приоритетите, определени в раздел IV.9 (точка „Трудова заетост, социална политика и равни възможности“), са от голямо значение за прилагането на глава „Търговия и устойчиво развитие“ и следователно трябва да се разглеждат във връзка с тази част от Споразумението за асоцииране.